hotchpotch/miracl-hf-unified huggingface dataset:
জ্বলজলা
জ্বলজলা (ইংরেজিঃ Jaljala) একটি বলিউড নির্মিত ১৯৮৮ সালের হিন্দি অ্যাকশনধর্মী চলচ্চিত্র। এই সিনেমার পরিচালক ছিলেন হরিশ শাহ। সঙ্গীত পরিচালক ছিলেন রাহুল দেব বর্মণ। এটি হলিউডের বিখ্যাত ওয়েস্টার্ন চলচ্চিত্র ম্যাকেনা'স গোল্ড এর অনুকরনে তৈরি।
ছবির শুরুতে কাহিনীকার জানান জঙ্গলের ভেতর পাহাড়ের গভীরে কোনো গুপ্ত জায়গায় আছে এক স্বর্ণখচিত শিবমন্দির। যেখানে সোনা ছাড়াও রয়েছে প্রচুর ধনরত্ন। এক রাজা সেই শিবমন্দির নির্মান করেন বলে কিংবদন্তী। সেই মন্দিরে প্রবেশের রাস্তা জানে এক বৃদ্ধ ব্যক্তি। অন্যদিকে দেখা যায় ইন্সপেকটর শিব কুমার দুর্ধর্ষ ডাকাত সোনা সিং'কে গ্রেপ্তার করে। সোনা সিং জেলে যাওয়ার পথে পালিয়ে যায় ও শিবকুমারের স্ত্রী রাধাকে খুন করে আবার ফেরার হয়ে যায়। রাধা আসলে একজন অনাথ মেয়ে যাকে শিব কুমার বিয়ে করেছিল। রাধার একমাত্র দাদা শঙ্কর তার বোনকে কখোনোই খুঁজে পায়নি। শিব চাকরি ছেড়ে দেয় ও সোনা সিং কে বদলা নেওয়ার জন্যে খুঁজতে থাকে। একদিন শীলা বলে একটি মেয়ের রেস্তোরাতে কাজ নেয় শিব। ঘটনাচক্রে শিব কুমারের সাথে শঙ্করের দেখা হয় সেই রেস্তোরায়। এদের সাথে বন্ধুত্ব হয় আরেক ভবঘুরে ভোলে ও তার প্রেমিকা পারো'র। সোনা সিং খোঁজ পায় অনেক দূরে পাহাড়ের ওপারে জংগলের ভেতরে সেই সোনার মন্দির আছে যেখানে ও অমূল্য ধনরত্ন লুক্কায়িত আছে। সেখানে যাওয়ার নকশা আছে এক বৃদ্ধ ব্যক্তির কাছে। সেই নকশার খোঁজে সে পাগলের মতো খুঁজে ফেরে বৃদ্ধকে। এই নকশার সন্ধান করে হিংস্র আদিবাসীদের নেতা শেরা'ও কিন্তু বৃদ্ধ মারা যাওয়ার আগে একমাত্র শিব কুমারকে জানিয়ে যান নকশার কথা। এর পরে সোনা সিং এর সাথে শিবকুমারের দেখা হলে সোনা তাকে বন্দী করে কিন্তু হত্যা করেনা। কারন সোনার মন্দিরে যাওয়ার পথ একমাত্র জানে শিব কুমার। শিব, শঙ্কর, শীলা, ভোলে ও পারো সোনা সিং এর দলবলের হাতে বন্দী হয়ে যাত্রা করে গোপন মন্দিরের উদ্দেশ্যে। দুর্গম পথে তারা নানা বাধার সম্মুখীন হয়। পথ দেখাতে থাকে শিব। কিন্তু সে বুঝতে পারে সোনার সন্ধান পাওয়ামাত্রই সোনা সিং তাদের সকলকে হত্যা করবে।
সেন্ট থমাস চার্চ, ঢাকা
সেন্ট থমাস চার্চ এংলিকান সম্প্রদায় কর্তৃক নির্মিত একটি উপাসনালয়। এটি ঢাকার লক্ষ্মীবাজারে বাহাদুর শাহ পার্ক এর খুব কাছেই অবস্থিত। ঢাকার অন্যতম গুরুত্বপূর্ণ সড়ক জনসন রোড, চার্চটিকে আদালত-কোর্টকাচারি ও জগন্নাথ বিশ্ববিদ্যালয় থেকে পৃথক করেছে। এটি ‘চার্চ অফ বাংলাদেশ’ নামেও পরিচিত।
১৮১৯ খ্রিস্টাব্দে এর নির্মাণ কাজ শেষ হয়। কলকাতার বিশপ রেজিনাল্ড হেবার, ১৮২৪ সালের ১০ জুলাই ঢাকা এসে এর উদ্বোধন করেন। ১৯৫১ সাল পর্যন্ত এটি ক্যাথেড্রাল চার্চ হিসেবে সক্রিয় ছিল। জানা যায় ঢাকা জেলের কয়েদীরা চার্চ নির্মাণে শ্রম দিয়েছিল। উনিশ শতকের প্রথমভাগে চার্চটি বাংলায় প্রোটেস্ট্যান্ট মতবাদ প্রসারে ভূমিকা রাখে। বর্তমানে বাংলাদেশে প্রোটেস্ট্যান্টদের চেয়ে ব্যাপ্টিস্টদের প্রাধান্য প্রতিষ্ঠিত হলেও চার্চ অফ ইংল্যান্ড ও প্রেসবাইটেরিয়ানরাও সক্রিয়। ১৯৪৭ সালে বাংলাদেশ পাকিস্তান এর পূর্বাঞ্চলীয় প্রদেশ হিসেবে ভুক্ত হয় এবং ১৯৭১ সালে এটি স্বাধীন রাষ্ট্র হিসেবে আত্মপ্রকাশ করে। ১৯৭০ সালে প্রেসবাইটেরিয়ান ও এংলিকানরা সম্মিলিত হয়ে চার্চ অফ পাকিস্তান এর স্থানীয় প্রশাসন গঠন করে। বাংলাদেশ রাষ্ট্রের অভ্যুত্থানে একটি ভয়াবহ যুদ্ধ হয় (১৯৭১) যার কারণে দুই দেশের মধ্যে তিক্ত সম্পর্ক দেখা দেয়। ১৯৭১ সালের পরে কয়েক বছর দাপ্তরিকভাবে চার্চ অফ পাকিস্তানের প্রশাসন দ্বারা চার্চটি পরিচালিত হলেও এটি ধীরে ধীরে চার্চ অফ বাংলাদেশ নামের একটি স্বায়ত্তশাসিত প্রতিষ্ঠানে পরিণত হয়।
রেভারেন্ড পল এস. সরকার ২০০৩ সালের জানুয়ারিতে চার্চ অফ বাংলাদেশ এর তৃতীয় বিশপ হন যিনি চার্চটি পরিচালনা করে থাকেন। ২০০৫ সালে চার্চের প্রায় ১৫৬০০ সদস্য ছিল। ১৯৭৫ সাল থেকে এটি ওয়ার্ল্ড কাউন্সিল অফ চার্চেস এর অন্তর্ভুক্ত।
সেন্ট থমাস চার্চে পূর্বাঞ্চলীয় চার্চের ন্যায় একটি বর্গাকার ঘড়ি টাওয়ার আর দেওয়ালে তোরণসদৃশ জানালা রয়েছে। মূল প্রবেশদ্বারের সামনে চারটি স্তম্ভের উপর স্থাপিত একটি ছোট ছাউনি রয়েছে যা গথিক স্থাপত্যে নির্মিত। এর ছাদে ছোট বর্গাকার বেষ্টনী বা প্যারাপেট রয়েছে। আয়তাকার কেন্দ্রীয় কক্ষের পিছনে দুটি স্তম্ভ আছে যেগুলো একটি তোরণের আকারে পুলপিট অংশে মিলেছে। পুলপিট আয়তাকার, এর পিছনের দেওয়ালে ব্রাসনির্মিত ক্রসচিহ্ন আছে। বেদী কাঠের তৈরি আর এর উপরেও একটি ব্রাসের ক্রসচিহ্ন রয়েছে। বেদীটি পূর্বপ্রান্তে অবস্থিত। ধর্মীয় আলোচনাসভার জন্য কয়েকটি অভিজাত কারুকার্যময় কেদারা আছে। মূল কক্ষের পিছে আছে একটি শিলালিপি। চার্চের দেয়ালে কয়েকজন স্মরণীয় সদস্যের স্মৃতিরক্ষার্থে প্রস্তরফলক রয়েছে। বারান্দার ছাদগুলো ঢালু কড়িকাঠ দিয়ে বানানো। আয়তাকার প্রার্থনাগৃহটি খুবই পরিপাটি এবং এতে ভারবাহী নয় এমন দুটি স্তম্ভ আছে। ছাদে কাঠের ফালি আর মেঝেয় টাইলস লাগানো। ২০০ বছরের পুরনো হলেও সাদা প্লাস্টার করা ভবনটির সুদৃশ্য পাথর আর ইটের কাঠামো এতটুকু বিকারগ্রস্ত হয়নি। এমনকি অধিকাংশ সেগুন কাঠের আসবাব, কাঠের বেদী, অভিষেকপাত্র প্রভৃতি এখনও অক্ষত ও ব্যবহারযোগ্য অবস্থায় আছে।
২০০৫ সালে কর্তৃপক্ষ চার্চের ব্যাপক সংস্কার সাধন করেন। খুব বৃহদায়তন না হলেও চার্চটি ঢাকার একটি বিশেষ পর্যটক আকর্ষণ।
খোরশেদ আলম (দ্ব্যর্থতা নিরসন)
খোরশেদ আলম নামটি নিম্নের ব্যক্তিবর্গকে নির্দেশ করতে পারেঃ
বঙ্কিম মুখার্জী
বঙ্কিম মুখার্জী (মে, ১৮৯৭ - ১৫ নভেম্বর, ১৯৬১) একজন বাঙালী, ব্রিটিশ বিরোধী স্বাধীনতা আন্দোলনের কর্মী ও ভারতের সাম্যবাদী, শ্রমিক কৃষক আন্দোলনের অন্যতম প্রধান নেতা ছিলেন। সারা ভারত ট্রেড ইউনিয়ন কংগ্রেসের সহ সম্পাদিকা শান্তা ভেলেরাও তার স্ত্রী।
বঙ্কিম মুখার্জী হাওড়া জেলার বেলুড়ে জন্মগ্রহন করেন। পিতার নাম ছিল যোগেন্দ্রনাথ মুখার্জী। কলকাতার হিন্দু স্কুল ও প্রেসিডেন্সী কলেজে শিক্ষালাভ করেন তিনি। এম এস সি পড়ার সময় উত্তরপ্রদেশে শিক্ষকতার কাজ নেন। এসময় তার বন্ধু, স্বাধীনতা সংগ্রামী রাধারমণ মিত্র তার সাথে যান উভয়ে ১৯২১ সালে অসহযোগ আন্দোলনে যোগদান করেন। এই আন্দোলনে যোগ দিয়ে উত্তরপ্রদেশের জেলে বন্দী থাকেন কিছুদিন। মুক্তি পেয়ে মতিলাল নেহেরুর নির্দেশে বাঙলায় ফিরে নবগঠিত কংগ্রেস স্বরাজ্য পার্টির বক্তা হিসেবে কাজ করতে থাকেন।
বিপ্লবী ড. ভূপেন্দ্রনাথ দত্তর সংস্পর্শে এসে তিনি সাম্যবাদে আকৃষ্ট হন। শ্রমিক ও কৃষক আন্দোলনের সাথে জড়িত হয়ে পড়েন। ১৯২৭ সালের ঐতিহাসিক চেঙ্গাইল জুট শ্রমিকদের বৃহৎ ধর্মঘট পরিচালনা করেছিলেন। আবদুল মোমিনের সাথে ১৯২৮-২৯ সালের গাড়োয়ান ধর্মঘট ও ১৯৩০ সালের আইন অমান্য আন্দোলনে অংশগ্রহন করায় তাকে কারাবরন করতে হয়। কমিউনিস্ট নেতা আবদুর রেজ্জাক খানের সাথে মেটিয়াবুরুজ - ব্যারাকপুর শিল্পাঞ্চলে ব্যাপক শ্রমিক আন্দোলনের নেতৃত্ব দেন তিনি। ১৯৩৬ সালে ভারতের কমিউনিস্ট পার্টিতে যোগ দেন বঙ্কিম মুখার্জী। তিনি ছিলেন সর্বভারতীয় কিষান সভার প্রতিষ্ঠাতা ও সারা ভারত ট্রেড ইউনিয়ন কংগ্রেসের নেতা। ১৯৩৬ সালে আসানসোল লেবার কনস্টিটুয়েন্সি থেকে তিনি বঙ্গীয় বিধান পরিষদের সভ্য নির্বাচিত হন। তিনিই ভারতের প্রথম নির্বাচিত কমিউনিস্ট সদস্য। তিনি ক্যালকাটা ট্রামওয়েজ ওয়ার্কার্স ইউনিয়নের সাথেও যুক্ত ছিলেন।
স্বাধীনতার পরে ভারতের কমিউনিস্ট পার্টি (অবিভক্ত) নিষিদ্ধ হলে তাকে আত্মগোপন করতে হয়। ১৯৪৮-৪৯ পর্যন্ত আত্মগোপন করে থাকার পর ১৯৫২ সালে বজবজ বিধানসভা নির্বাচনে প্রার্থী হন এবং কংগ্রেস প্রার্থীকে পরাজিত করেন। ১৯৫৭ সালের বিধানসভা ভোটে পূনরায় তিনি জয়ী হয়েছিলেন। ১৯৫৯ সালের খাদ্য আন্দোলনে যোগ দিয়ে বৃদ্ধ বয়েসেও কারাবাস করেন বঙ্কিম মুখার্জী। পরিষদীয় বক্তা রুপে তিনি ছিলেন সর্বজন শ্রদ্ধেয় রাজনীতিবিদ।
১৫ নভেম্বর, ১৯৬১ সালে মারা যান বঙ্কিম মুখার্জী
দ্য গ্লোব এ্যান্ড মেইল
দ্য গ্লোব এ্যান্ড মেইল টরোন্টো ভিত্তিক একটি ক্যানাডিয়ান জাতীয় দৈনিক যা ক্যানাডার ছয়টি শহর থেকে প্রতিদিন প্রকাশিত হয়।এর মালিকানা দ্য উডব্রিজ কোম্পানির।
নবগ্রাম মাধ্যমিক বিদ্যালয়
নবগ্রাম মাধ্যমিক বিদ্যালয় বাংলাদেশের মাগুরা জেলার একটি শিক্ষা প্রতিষ্ঠান।
এই বিদ্যালয়টি মাগুরা জেলার শ্রীপুর উপজেলায় ১৯৩৮ সালে স্থাপিত হয়। এই বিদ্যালয়টির প্রতিষ্ঠাতা শাহাবুদ্দিন আহমেদ। ১.৮২ একর জমির উপর টিন শেড নির্মান করে এলাকাবাসির সহযোগিতায় বিদ্যালয়ের কাজ শুরু করেন। ১-১-১৯৬৮ সালে বিদ্যালয়টি প্রথম স্বীকৃতি (মাধ্যমিক) লাভ করে। বর্তমানে বিদ্যালয়ে ৫টি ভবনে বিজ্ঞান ও মানবিক শাখায় ৫০০ জন ছাত্র/ছাত্রী অধ্যয়ন করে।
যোসেফ ভালচিক
যোসেফ ভালচিক (ইংরেজি: Josef Valcik) (২ নভেম্বর, ১৯১৪ - ১৮ জুন, ১৯৪২) একজন চেক সৈনিক, নাজিবিরোধী প্রতিরোধ বাহিনীর সদস্য। তিনি ১৯৪২ সালে থার্ড রাইখ প্রোটেকটর রেইনহার্ড হেড্রিককে হত্যার ষড়যন্ত্র, "অপারেশ এনথ্রপয়েড" এর সাথে যুক্ত ছিলেন।
ভালচিক চেকোস্লোভাকিয়ার ভালাস্কে ক্লবওকি শহরে জন্মগ্রহন করেন ১৯১৪ সালে। তিনি চেক সেনাবাহিনীতে যোগ দিয়েছিলেন। বাকি বিপ্লবীদের সাথে তিনি প্যারাট্রুপারে করে ইংল্যান্ড থেকে চেকোস্লোভাকিয়া আসেন গোপনে। নাজীবিরোধী প্রতিরোধবাহিনীর সদস্য হিসেবে রাইখ প্রোটেকটর রেইনহার্ড হেডারিককে হত্যার সাথে যুক্ত ছিলেন। চেকোস্লোভাকিয়ায় নাৎসি পার্টির অন্যতম প্রধান রেইনহার্ড হেডারিককে হত্যার উদ্দেশ্যে তাদের এই অভিযানের নাম ছিল অপারেশন এনথ্রপয়েড। প্রাগ শহরে অনেকগুলি পরিবার ও নাৎসি বিরোধী জনগন তাদের গোপনে সাহায্য করেন। ১৯৪২ সালের ২৭ মার্চ হেডারিকের হিটলারের সাথে দেখা করার কথা ছিল। জার্মান দলিল অনুযায়ী আডলফ হিটলার তার বিশ্বস্ত হেডারিককে জার্মান দখলীকৃত ফান্সের দায়িত্ব দিতে চেয়েছিলেন। ড্রেসডেন-প্রাগ রোড ও ট্রোজা ব্রিজের সংযোগস্থলে হেডারিককে আক্রমনের পরিকল্পনা করেন বিপ্লবীরা। ভালচিকের দুই সাথী জ্যান কুবিশ ও যোসেফ গাবচিক হেডারিক কে হত্যা করতে সক্ষম হন।
প্রাগ শহরের রেসলোভা স্ট্রীটের সেন্ট সিরিল চার্চে কুবিশ ও গাবচিককে খুজে পাওয়া যায়। যোসেফ ভালচিক তাদের সাথেই আশ্রয় নিয়েছিলেন। চেকোস্লোভাকিয়ান বিপ্লবী দলের কারেল কুর্ডা'র বিশ্বাসঘাতকতায় নাৎসি সেনারা তাদের অবস্থান জেনে নেয়। ১৯৪২ এর ১৮ জুন এস এস ট্রুপস এর সাথে দীর্ঘ ছয় সাত ঘন্টার রক্তক্ষয়ী যুদ্ধে কুবিশ জখম অবস্থায় ধরা পড়েন ও হসপিটালে মারা যান। ভালচিক, গাবচিক সহ বাকি বিপ্লবীরা আরো চার ঘন্টা লড়াই করেন ও জীবিত অবস্থায় ধরা দেবার পরিবর্তে আত্মহত্যার পথ বেছে নিয়েছিলেন। এই যুদ্ধে ১৪ জন জার্মান সেনা মৃত ও ২১ জন ঘায়েল হয়। হেডারিক হত্যার প্রতিশোধ হিসেবে নাজী সেনারা বিপ্লবীদের পরিচিত, আত্মীয়, অল্প পরিচিত মোট ২৪ টি পরিবারকে কনসেন্ট্রেশন ক্যাম্পে পাঠায় ও হত্যা করে। ১৩০০০ হাজার মানুষকে সর্বমোট গ্রেপ্তার করে অত্যাচার করা হয়। প্রাগ শহরের ওকরেস প্রাহা তে ভালচিকের দেহ সমাধিস্থ আছে।
২০১৬ সালে অপারেশন এনথ্রপয়েডের ঘটনা নিয়ে হলিউড চলচ্চিত্র 'এনথ্রপয়েড' নির্মিত হয়। এই সিনেমায় যোসেফ ভালচিকের চরিত্রে অভিনয় করেছেন ভ্যাকলাভ নিউজিল।
গগনচন্দ্র বিশ্বাস
গগনচন্দ্র বিশ্বাস (১২৫৬ - ১৩৪২ বঙ্গাব্দ) একজন বাঙালি শিল্পপতি ও সমাজসেবী। তিনি বাংলার রাজনৈতিক আন্দোলনেও জড়িত ছিলেন।
নদিয়া জেলার কৃষ্ণনগরের নিকট মাধবপুর গ্রামে ১২৫৬ বঙ্গাব্দে জন্মগ্রহণ করেন গগনচন্দ্র বিশ্বাস। তার পিতার নাম ছিল শ্ৰীমন্ত বিশ্বাস। পিতা সংস্কৃত, আরবি ও ফারসী ভাষায় পন্ডিত ছিলেন। গগনচন্দ্র পিতার একমাত্র পুত্র ছিলেন। বাংলার অতি প্রাচীন ও সন্ত্রান্ত জমিদার বংশের সন্তান ছিলেন তিনি। বাঙ্গালার নবাব কর্তৃক উপাধিপ্রাপ্ত বংশের মধ্যে তাদের বংশ অন্যতম। এই বিশ্বাস উপাধিও নবাবরা দিয়েছিলেন। গগনচন্দ্র ছোটবেলা থেকেই মেধাবী ছিলেন। শৈশবে গ্রামের বিদ্যালয় থেকে পরীক্ষায় বৃত্তি পান, কৃষ্ণনগর সরকারি কলেজ থেকে প্রবেশিকা পরীক্ষায় উত্তীর্ণ হন ও বৃত্তি লাভ করেন। তিনি কলকাতার প্রেসিডেন্সী কলেজ থেকে এফ.এ পরীক্ষায় পাশ করে ইঞ্জিনিয়ারিং পড়েন। কলকাতা বিশ্ববিদ্যালয়ের কৃতী ছাত্রদের মধ্যে তিনি ছিলেন অন্যতম, ইঞ্জিনিয়ারিং পরীক্ষায় দ্বিতীয় স্থান অধিকার করেন ও প্রেসিডেন্সী কলেজের অধ্যাপক স্যাটক্লিফ সাহেবের অত্যন্ত প্রিয়পাত্র হয়ে ওঠেন। তার সহপাঠী ও অন্তরঙ্গ বন্ধু ছিলেন স্যার রাজেন্দ্রনাথ মুখোপাধ্যায়।
শিক্ষা সমাপ্ত হওয়ার পর স্যার রাজেন্দ্র প্রতিষ্ঠিত মাটিন কোম্পানীর অফিসে প্রধান ইঞ্জিনিয়ার রূপে কাজ করেন গগনচন্দ্র। ইঞ্জিনিয়ারিং পাশ করার পর সরকারী নিয়ম অনুযায়ী দুই বছর শিক্ষানবীশ থাকার পর নিজেই স্টান্ডার্ড ইঞ্জিনিয়ারিং কোম্পানী স্থাপন করেন। বাঙালায় ইঞ্জিনিয়ারিং শিল্পের পথিকৃত বলা চলে তাকে। তার কোম্পানি কৃষ্ণনগরে জলঙ্গী নদীর ওপর রেলের সেতু নির্মাণে ততকালীন ৯ লক্ষ টাকার টেন্ডার পায়। সেতু নির্মাণকালে সরকারের তরফে আসা এক উচ্চপদস্থ বৃটিশ সাহেবের অপমানজনক ব্যবহারের প্রতিবাদ করেন তিনি ফলত ষড়যন্ত্রের শিকার হন। অন্তর্গাতের ফলে সেতুর ক্ষতি করে দেয় ব্রিটিশ কর্তাব্যক্তি। তিনি অপরিসীম ক্ষতি স্বীকার করে তৈরী সেতু ভেঙে নিজ ব্যায়ে পুনরায় তৈরী করেছিলেন। এই ক্ষতিপূরন করতে গিয়ে তার কলকাতার বাড়ী, জলপাইগুড়ির চা বাগান ও নদীয়ার কিছু সম্পত্তি বিক্রি করতে হয়। সাংবাদিক শিশির কুমার ঘোষ অমৃতবাজার পত্রিকায় এই ঘটনা উল্লেখ করে গগনচন্দ্রর তেজোদীপ্ত, চারিত্রিক দৃঢ়তার ভূয়সী প্রশংসা করেন। বাঙালীর মধ্যে তিনিই প্রথম ব্যবসায়িক ভিত্তিতে চা বাগানের প্রতিষ্ঠা করেছিলেন। নদীয়ার বাদকুল্লা এলাকার উন্নতিকল্পে জমি, অর্থ দান করেন তিনি। বাংলায় রাজনৈতিক আন্দোলনের প্রথম যুগে সুরেন্দ্রনাথ বন্দ্যোপাধ্যায়, যাত্রামোহন সেন, অম্বিকাচরণ মজুমদার প্রমুখদের সহকর্মী ছিলেন তিনি। একাদিক্রমে ৩০ বছর ভারতীয় রাষ্ট্রীয় সমিতির সদস্য ছিলেন।
গগনচন্দ্র ১৩৪২ বঙ্গাব্দে মারা যান।
ইয়াসমিন গণধর্ষণ ও হত্যা মামলা
ইয়াসমিন গণধর্ষণ ও হত্যা মামলা দ্বারা ১৯৯৫ সালে বাংলাদেশের দিনাজপুরে বাংলাদেশ পুলিশ সদস্যদের দ্বারা সংঘটিত ইয়াসমিন আক্তার নামক ১৪ বছর বয়স্ক এক বালিকার গণধর্ষণ ও হত্যার ঘটনাকে নির্দেশ করা হয়। এ ঘটনার ফলে দিনাজপুরে তীব্র প্রতিবাদ দেখা দেয়।
ইয়াসমিন আক্তার নামক ১৪ বছর বয়স্ক বালিকাটি ঢাকায় একজন গৃহকর্মী হিসেবে কর্মরত ছিল। ১৯৯৫ সালের ২৪ আগস্ট সে ঢাকা থেকে দিনাজপুরের দশমাইল এলাকায় নিজ বাড়িতে ফিরছিল। পথিমধ্যে বাংলাদেশ পুলিশ বাহিনীর সদস্যরা তাকে পুলিস ভ্যানে করে গন্তব্যস্থলে পৌঁছে দেয়ার প্রতিশ্রুতি দেয়। এরপর তিন পুলিশ সদস্য তাকে গণধর্ষণ করে এবং তারপর হত্যা করে।
১৯৯৫ সালের ২৫ আগস্ট স্থানীয় সংসদ সদস্য মনোরঞ্জন শীল গোপাল দৈনিক উত্তরবাংলা পত্রিকার সম্পাদক মতিউর রহমানকে জানান যে, পুলিশ সদস্যরা একটি মেয়েকে ধর্ষণের পর হত্যা করেছে। রহমান ২৬ আগস্ট নিহত মেয়েটির পরিচয় জানতে পারেন এবং এ সম্পর্কে পত্রিকায় লিখতে চান কিন্তু পুলিশ কর্তৃপক্ষ তাঁকে নিষেধ করে। সেদিন রাতে পুলিশ বাহিনী রহমানের পত্রিকার কার্যালয়ের বিদ্যুৎ সংযোগ বিচ্ছিন্ন করে দেয়। রহমান তাঁর প্রতিবেশীর বাসা থেকে বিদ্যুৎ ধার করে সংবাদটি প্রকাশ করেন। সংবাদটি প্রকাশিত হওয়ার পর তীব্র প্রতিবাদ শুরু হয়। বিক্ষুদ্ধ জনতা স্থানীয় পুলিশ ফাঁড়ি আক্রমণ করে এবং লুটপাট করে। অঞ্চলটিতে কারফিউ জারি করা হয় এবং পুলিশ বিক্ষোভকারীদের ওপর গুলিবর্ষণ করলে ১৭ জন নিহত হয় এবং প্রায় ১০০ জন আহত হয়।
মামলাটিতে তিনজন পুলিশ কর্মকর্তাকে অভিযুক্ত করা হয়। এদের মধ্যে দুই জনকে ১৯৯৭ সালে গ্রেপ্তার করা হয়। তারা বিচারে দোষী সাব্যস্ত হয় এবং ২০০৪ সালে তাদেরকে মৃত্যুদণ্ডে দণ্ডিত করা হয়। অমৃত লাল নামক আরেক অভিযুক্ত মামলার রায় প্রকাশের বহুদিন পর গ্রেপ্তার হয়। পুলিশ কর্তৃপক্ষ বিচার প্রক্রিয়াটিকে বাধাগ্রস্ত করেছিল এবং প্রথমদিকে এই মামলা নিতে অস্বীকৃতি জানিয়েছিল। কিন্তু নারী অধিকার কর্মী এবং নাগরিক সমাজ সরকারের ওপর চাপ প্রয়োগ করায় সরকার দোষীদের বিচারের ব্যবস্থা করতে বাধ্য হয়। অভিযুক্তদের মৃত্যুদণ্ড কার্যকর করা হয়। ২৪ আগস্ট বাংলাদেশে 'নারী নির্যাতন প্রতিরোধ দিবস' হিসেবে পালিত হয়ে আসছে।
২০১৫ ঢাকা গারো তরুণী গণধর্ষণ
২০১৫ ঢাকা গারো তরুণী ধর্ষণ দ্বারা ২০১৫ সালের ২১ মে বাংলাদেশের রাজধানী ঢাকায় গারো সম্প্রদায়ভুক্ত একজন তরুণীর গণধর্ষিত হওয়ার ঘটনাকে নির্দেশ করে। ঘটনাটি বাংলাদেশের গণমাধ্যমে প্রচুর আলোচিত হয়েছিল।
ঘটনার শিকার ২১ বছর বয়সী ওই তরুণী ঢাকার যমুনা ফিউচার পার্কের একটি পোশাকের দোকানে বিক্রয়কর্মী হিসেবে কাজ করতেন। তিনি তাঁর বড় বোনের সঙ্গে উত্তরায় খালার বাসায় থাকতেন। তাঁদের বাড়ি ময়মনসিংহ জেলার ফুলবাড়িয়ায়।
২০১৫ সালের ২১ মে বৃহস্পতিবার রাত সোয়া ৯টার দিকে ঐ গারো তরুণী কাজ শেষ করে বাসায় ফেরার জন্য যমুনা ফিউচার পার্কের উল্টো দিকে বাসের অপেক্ষা করছিলেন। এ সময় হঠাৎ একটি মাইক্রোবাস এসে তাঁর সামনে থামে এবং দুই যুবক তাঁকে জোর করে গাড়িতে তোলে। গাড়ির ভেতরে আরও তিনজন ছিল। তারা পাঁচজন মিলে চলন্ত গাড়িতে তরুণীকে গণধর্ষণ করে। মাইক্রোবাসটি চালানো হচ্ছিল ধীর গতিতে। কুড়িল বিশ্বরোড ও যমুনা ফিউচার পার্কের সামনের এলাকা দিয়েই গাড়িটি কয়েকবার ঘুরেছে। তখনও তারা গাড়ির ভেতরে তরুণীটিকে ধর্ষণ করছিল। ধর্ষণ শেষে রাত পৌনে ১১টার দিকে তারা তরুণীটিকে উত্তরার জসিমউদ্দীন রোডে নামিয়ে দিয়ে চলে যায়।
বাংলাদেশের রাষ্ট্রপতিদের তালিকা
এটি ১৯৭১ সালের স্বাধীনতার ঘোষণাপত্রের পর থেকে বাংলাদেশের সকল রাষ্ট্রপতিদের সম্পূর্ণ তালিকা।
রকস্টার (২০১১-এর চলচ্চিত্র)
রকস্টার ইমতিয়াজ আলী পরিচালিত ২০১১ সালের সঙ্গীতধর্মী প্রণয়মূলক-নাট্য চলচ্চিত্র। ছবির কাহিনী লিখেছেন যৌথভাবে ইমতিয়াজ আলী ও মুয়াজ্জেম বেগ। ছবিটি প্রযোজনা করে ইরোস ইন্টারন্যাশনাল লিমিটেড ও শ্রী আস্তাবিনায়ক সিনে ভিশন লিমিটেড। এতে নাম ভূমিকায় অভিনয় করেছেন রণবীর কাপুর এবং অন্যান্য ভূমিকায় অভিনয় করেছেন নার্গিস ফাখরি, অদিতি রাও হায়দারী, শাম্মী কাপুর প্রমুখ। ছবিতে জনার্দন জখর ওরফে জেজে বা জর্দানকে তার আদর্শ জিম মরিসনের মত রকস্টার হওয়ার স্বপ্ন দেখে।
চলচ্চিত্রটি ২০১১ সালের ১১ নভেম্বর ভারতে মুক্তি পায়। ছবিটি রণবীর কাপুরের অভিনয় ও এ আর রহমানের সঙ্গীতের জন্য ইতিবাচক ও কাহিনীর জন্য মিশ্র সমালোচনা লাভ করে। চলচ্চিত্রটি বক্স অফিসেও সফল হয় এবং ৬০ কোটি রুপি ব্যয়ে নির্মিত ছবিটি বিশ্বব্যাপী ১০৮ কোটি রুপি আয় করে।রকস্টার চলচ্চিত্রের গানের সুর ও সঙ্গীত পরিচালনা করেছেন এ আর রহমান। গীত রচনা করেছেন ইরশাদ কামিল। ছবিতে ১৪টি গান রয়েছে। গানসমূহ ২০১১ সালের ৩০ সেপ্টেম্বর টি-সিরিজ-এর ব্যানারে প্রকাশিত হয়।
রেডিফ-এর রাজা সেন ছবিটিকে ৪/৫ প্রদান করে বলেন, "রকস্টারের কাহিনী সাধারণ, কখনো কখনো অনুমেয়, তবে পরিচালক ইমতিয়াজ আলী নিপুণভাবে তা বর্ণনা করেছেন।" ডেইলি নিউজ অ্যান্ড অ্যানালাইসিসের অনিরুদ্ধ গুহ ছবিটিকে ৪/৫ প্রদান করে বলেন, "এর ধাপে ধাপে চরম অবস্থার দিকে অগ্রগতি আপনার চাওয়ার আগ্রহ বৃদ্ধি করে।"
চাঁদপাশা মাধ্যমিক বিদ্যালয় ও কলেজ
চাদঁপাশা মাধ্যমিক বিদ্যালয় ও কলেজ বরিশাল বিভাগের বাবুগঞ্জ উপজেলায় অবস্থিত।
১৯৬৮ সালে এই শিক্ষাপ্রতিষ্ঠানটি প্রতিষ্ঠা লাভ করে। সেই সময় অত্র এলাকার ৭ কিলোমিটারের মধ্যে কোনো স্কুল ছিলনা।বর্তমানে প্রতিষ্ঠানটি তার ফলাফলের মাধ্যমে সুনাম লাভ করেছে।
কাদেরপুর সোনারবাংলা মাধ্যমিক বিদ্যালয়
কাদেরপুর সোনারবাংলা মাধ্যমিক বিদ্যালয় বরিশাল জেলার শিক্ষা প্রতিষ্ঠান।
১৯৭৩ সালের ১লা জানুয়ারী এই স্কুলটি বরিশাল জেলার বাবুগঞ্জ উপজেলায় প্রতিষ্ঠা করা হয়। মোহাম্মদ মোজাম্মল হক হাওলাদার নামে এক ব্যক্তি এর প্রতিষ্ঠা করেন।
২.৫ একর জায়গা নিয়ে এই স্কুলটি প্রতিষ্ঠা করা হয়েছে। বিদ্যালয়ের প্রথম প্রধান শিক্ষক ছিলেন নিশিকান্ত সমাদ্দার। ১৯৭৪ সালের ১৪ই আগষ্ট ষষ্ঠ থেকে দশম শ্রেনী পর্যন্ত তাদের শ্রেনীকার্যক্রম শুরু করে এই বিদ্যালয় প্রথম পরিচিতি পায়।
মাধবপাশা মাধ্যমিক বিদ্যালয় ও কলেজ
মাধবপাশা মাধ্যমিক বিদ্যালয় ও কলেজ বরিশাল বিভাগের বাবুগঞ্জ উপজেলায় অবস্থিত একটি নামকরা শিক্ষাপ্রতিষ্ঠান।
সাচার রথ
সাচার কচুয়ার রথটি অতি প্রাচীন। এটি বাংলাদেশের চাঁদপুর জেলার কচুয়া উপজেলার সাচার বাজারে অবস্হিত। সনাতন ধর্মাবলম্বীদের নিকট তীর্থস্হান হিসেবে পরিচিত। প্রতিবছর এই রথকে কেন্দ্র করে মেলা অনুষ্ঠিত হয়।
সাচার রথ ও জগন্নাথ ধাম প্রতিষ্ঠা নিয়ে কথিত আছে যে, প্রায় দেড়শত বছর পুর্বে সাচার বাবু বাড়ির জমিদার গঙ্গা গোবিন্দ সেন ভারতে হিন্দু তীর্থস্থান পুরীতে জগন্নাথ দর্শনে গেলে, জগন্নাথ গঙ্গা গোবিন্দকে দর্শন দেননি। বরং পুরীর দরজা-জানালা গুলো আপনা আপনি বন্ধ হয়ে যায়। দর্শন লাভে ব্যর্থ হয়ে পরম ধার্মিক গঙ্গা গোবিন্দ সেন দর্শন লাভের আশায় পুরীর বাহিরে আমরন-অনশন শুরু করে দেয়। অনশনের কয়েকদিন অতিবাহিত হলে গঙ্গা গোবিন্দ সেন স্বপ্নাদিষ্ট হন যে, এ স্থানে জগন্নাথ গঙ্গা গোবিন্দ সেনকে দর্শন না দিয়ে তাঁর সাচারের বাড়ির সম্মুখের দীঘিতে ভাসমান নিম কাঠ আকৃতিতে দর্শন দিবেন। স্বপ্নাদিষ্ট হয়ে গঙ্গা গোবিন্দ সেন নিজ বাড়ি ফিরে আসেন এবং ক’দিন পর উক্ত দীঘিতে স্নান করার সময় আকস্মিক ভাবে ভাসমান নিম কাঠ আকৃতিতে জগন্নাথ দর্শন লাভ করেন।
অলৌকিক ভাবে দর্শন প্রাপ্ত এ নিম কাঠ দ্বারা জগ্ননাথ, বলরাম ও শুভদ্রা এ তিনজনের তিনটি মূর্তি তৈরি হয়। গঙ্গা গোবিন্দ সেনের নেতৃত্বে তৎকালীন বঙ্গের বিখ্যাত নির্মাতা কারিগর রামকান্ত নিম কাঠ খোদাই পদ্ধতিতে মূর্তি গুলো তৈরি করেন। বলরাম জগন্নাথের বড় ভাই এবং শুভদ্রা ছোট বোন। জগন্নাথ ধামের ক’গজ সম্মূখে নিম কাঠের সাহায্যেই ১২টি চাকার উপর প্রায় ৪০ ফুট উচুঁ বিশিষ্ট অভিনব কারুকার্য খচিত রথ নির্মিত হয়। নিম কাঠে খোদাই পদ্ধতিতে বিভিন্ন আকর্ষনীয় মূর্তি তৈরি করা হয়। এসব মূর্তির মাঝে চুল বেঁধে রেখে বউ কে কাধে তুলে রাখা, পুরুষের প্রস্রাব পানে উদ্যত্ব যুবতী ষাড়ের উপর গাভী চড়ায় ও মাকে ছেলে ধর্ষন করছে ইত্যাদি নিখুত মূর্তি গুলো সবিশেষ উল্লেখযোগ্য। অর্থ্যাৎ সত্য, দ্বাপর ত্রেতা ও কলিযুগের ঘটমান মানুষের আচরনের বিভিন্ন অংকিত স্মৃতি নিয়ে এ রথ নির্মিত হয়।
১২৭৫ বাংলা সনের ১৩ আষাঢ়ে প্রতিষ্ঠিত এ রথ ও জগন্নাথ ধামে প্রতিবছরের আষাঢ় মাসে ব্যাপক আয়োজনে অনুষ্ঠিত হয় রথযাত্রার উৎসব। পাকিস্তান আমলে তৎকালীন পূর্ব বঙ্গের সর্বশেষ উল্লেখযোগ্য এ সাচার রথ উৎসবে আসাম ও ত্রিপুরা রাজ্য সহ পূর্ববঙ্গের বিভিন্ন অঞ্চল হতে হাজার হাজার হিন্দু সম্প্রদায়ের লোকজন এ রথযাত্রায় অংশ নিত। এ রথ যাত্রাকে ঘিরে অগনিত হিন্দু সম্প্রদায়ের লোকজনের ঘটত এক মহামিলন আর মহা উৎসব।
আবদুস সালাম (বীর বিক্রম)
শহীদ আবদুস সালাম (জন্ম: ১৯৩৭ - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তাঁর সাহসিকতার জন্য বাংলাদেশ সরকার তাঁকে বীর বিক্রম খেতাব প্রদান করে।
শহীদ আবদুস সালামের জন্ম ফেনীর সদর উপজেলার ধর্মপুর ইউনিয়নের মধ্য কাছাড় গ্রামে। মুক্তিযুদ্ধের সময় তাঁর বয়স ছিল ৩৪ বছর। তাঁর বাবার নাম দারগ আলী মিস্ত্রি এবং মায়ের নাম ফাতেমা বেগম। তাঁর স্ত্রীর নাম নূরজাহান বেগম। তাঁর এক ছেলে ও দুই মেয়ে।
পাকিস্তান সেনাবাহিনীতে চাকরি করতেন আবদুস সালাম। ১৯৭১ সালে কর্মরত ছিলেন চতুর্থ ইস্টবেঙ্গল রেজিমেন্টে। ফেব্রুয়ারি মাস থেকে দুই মাসের ছুটিতে ছিলেন। ছুটি শেষ হওয়ার আগেই মুক্তিযুদ্ধ শুরু হলে তিনি যুদ্ধে যোগ দেন। প্রথমে নিজ এলাকায় প্রতিরোধযুদ্ধে অংশ নেন। পরে ভারতে গিয়ে চতুর্থ বেঙ্গল রেজিমেন্টের সঙ্গে যোগ দেন। যুদ্ধ করেন ২ নম্বর সেক্টরের সালদা নদী এলাকায়। শহীদ হওয়ার আগে বেশ কটি যুদ্ধে অংশ নেন তিনি। কসবার কৈখোলার যুদ্ধে আবদুস সালাম অসীম সাহস ও বীরত্ব প্রদর্শন করেন। কৈখোলায় ছিল মুক্তিবাহিনীর একটি প্রতিরক্ষা অবস্থান। ১৮ জুন বিপুলসংখ্যক পাকিস্তানি সেনার একটি দল ওই প্রতিরক্ষা অবস্থানে আক্রমণ করে। প্রচণ্ড আক্রমণে মুক্তিযোদ্ধারা সেখান থেকে পিছু হটে যেতে বাধ্য হন। পাকিস্তানিরা কৈখোলা দখল করে সেখানে অবস্থান নেয়। পরদিন ভোররাতেই নিয়মিত মুক্তিবাহিনীর একটি কোম্পানি পাকিস্তানিদের পাল্টা আক্রমণ করে। আবদুস সালাম তাঁর দলের মুক্তিযোদ্ধাদের নিয়ে শিবপুরের দিক দিয়ে পাকিস্তানি অবস্থানের একদম ভেতরে ঢুকে পড়েন। এতে পাকিস্তানিরা হতভম্ব হয়ে পড়ে। তাঁর নেতৃত্বে মুক্তিযোদ্ধারা ঝোড়োগতিতে পাকিস্তানি অবস্থানে ঢুকে ব্যাপক ক্ষয়ক্ষতি করেন। তাঁদের দুঃসাহসী এ আক্রমণে বিশৃঙ্খল পাকিস্তানিরা সেখান থেকে পালিয়ে যায়। এই যুদ্ধে ৩১ জন পাকিস্তানি সেনা হতাহত ও বিপুল অস্ত্রশস্ত্র মুক্তিযোদ্ধাদের হস্তগত হয়।
১৯৭১ সালের ৫ আগস্ট ব্রাহ্মণবাড়িয়ার কসবা উপজেলার অন্তর্গত সালদা নদী ছিল সীমান্তবর্তী এলাকা। মুক্তিযুদ্ধের সময় সালদা নদী এলাকা ছিল গুরুত্বপূর্ণ এক রণাঙ্গন। এখানে অসংখ্য যুদ্ধ সংঘটিত হয়। পাকিস্তানি সেনারা কয়েক দিন পর পর এই এলাকায় এসে অবস্থান নিত। মুক্তিবাহিনী তাদের আক্রমণ করে হটিয়ে দিত। এরই ধারাবাহিকতায় সেদিন আবদুস সালাম তাঁর দল নিয়ে পাকিস্তানিদের আক্রমণ করেন। কয়েক দিন ধরে মুষলধারে বৃষ্টি। এর মধ্যেই পাকিস্তানি সেনারা অবস্থান নিল সালদা নদী ও শশীদল রেলস্টেশনের পশ্চিম পাশে। কাছাকাছি এক স্থানে অবস্থান করছিল মুক্তিবাহিনীর একটি দল। এই দলের নেতৃত্বে আবদুস সালাম। খবর পেয়ে মুক্তিযোদ্ধারা দ্রুত এগিয়ে গেলেন শশীদল রেলস্টেশনের দিকে। পাকিস্তানি সেনারা মুক্তিযোদ্ধাদের উপস্থিতি টের পেয়েই শুরু করল গোলাগুলি। আবদুস সালামের নেতৃত্বে মুক্তিযোদ্ধারাও সাহসিকতার সঙ্গে শুরু করলেন পাল্টা আক্রমণ। চলতে থাকল তুমুল যুদ্ধ। মুক্তিযোদ্ধাদের রণকৌশলে পাকিস্তানিরা পিছু হটল। পাকিস্তানি অবস্থানের দিক থেকে গোলাগুলি বন্ধ হয়ে গেল। আবদুস সালাম ধারণা করলেন, পাকিস্তানিরা হয়তো পালিয়ে গেছে। কিন্তু নিশ্চিত নন। আরও কিছুক্ষণ অপেক্ষা করলেন। ওদিকে কোনো সাড়াশব্দ নেই। ভাবলেন, তা হলে দেখা দরকার। তারপর যেই তিনিসহ কয়েকজন উঠে দাঁড়িয়েছেন, অমনি প্রচণ্ড গুলি ও মর্টারের গোলাবর্ষণ। আড়াল নেওয়ার সুযোগ পেলেন না আবদুস সালাম ও তাঁর কয়েকজন সহযোদ্ধা। একঝাঁক গুলি এসে লাগল তাঁর শরীরে। শহীদ হলেন সাহসী আবদুস সালাম।
হিন্দু ধর্মগ্রন্থসমূহের সময়কাল
হিন্দু ধর্মগ্রন্থকে দুইভাগে ভাগ করা হয়: যথে শ্রুতি এবং স্মৃতি। শ্রুতি অর্থ হচ্ছে যা শোনা হয়েছে, আর স্মৃতি অর্থ হচ্ছে যা মনে রাখা হয়েছে। বেদ এক ধরণের শ্রুতি ধর্মগ্রন্থ।
নিম্নোক্ত তালিকাটিতে হিন্দু ধর্মগ্রন্থ সমূহের নাম ও রচনার সময়কাল দেয়া হয়েছে। এখানে উল্লিখিত সময়কাল মোটামুটি আনুমানিক, পুনরালোচনার প্রয়োজন রয়েছে এবং উচ্চমাত্রার ইনফারেনশিয়াল পদ্ধতি এবং সাক্ষ্যপ্রমাণের আদর্শের উপর নির্ভরশীল।
প্রাথমিক "উপনিষদসমূহ" খ্রিষ্টপূর্ব ৯০০ - ৩০০ অব্দের মধ্যে রচিত হয়।
মধুর ভান্ডারকর
মধুর ভান্ডারকর (মারাঠি: मधुर भांडारकर, জন্ম: ২৬ আগস্ট, ১৯৬৮) হলেন একজন ভারতীয় চলচ্চিত্র পরিচালক, চিত্রনাট্যকার ও প্রযোজক। "ত্রিশক্তি" চলচ্চিত্রের মাধ্যমে ১৯৯৯ সালে তার পরিচালনায় অভিষেক হয় এবং এর পরে বেশ কিছু সমালোচনা ও ব্যবসাসফল চলচ্চিত্র নির্মাণ করেন। তার ২০০১ সালের নাট্যধর্মী চলচ্চিত্র "চাঁদনী বার" অন্যান্য সামাজিক অনুষঙ্গে শ্রেষ্ঠ চলচ্চিত্র হিসেবে জাতীয় চলচ্চিত্র পুরস্কার লাভ করে।
ভান্ডারকর ২০০৫ সালে "পেজ থ্রি" চলচ্চিত্রের জন্য শ্রেষ্ঠ চলচ্চিত্র এবং ২০০৭ সালে "ট্রাফিক সিগন্যাল" চলচ্চিত্রের জন্য শ্রেষ্ঠ পরিচালকের জন্য জাতীয় চলচ্চিত্র পুরস্কার লাভ করেন। ২০০৮ সালে তার নাট্যধর্মী চলচ্চিত্র "ফ্যাশনের" জন্য তিনি ফিল্মফেয়ার শ্রেষ্ঠ পরিচালক ও শ্রেষ্ঠ চিত্রনাট্য পুরস্কারের জন্য মনোনয়ন লাভ করেন।
২০১৫ সালের জুন মাসে ভান্ডারকর বিশেষ সম্মানিত অতিথি হিসেবে যুক্তরাষ্ট্রের নিউ ইয়র্কে অনুষ্ঠিত ১ম আন্তর্জাতিক যোগ দিবস অনুষ্ঠানে আমন্ত্রিত হন। ২০১৬ সালে ভান্ডারকর ভারত সরকার প্রদত্ত চতুর্থ সর্বোচ্চ বেসামরিক সম্মান পদ্মশ্রী পুরস্কারে ভূষিত হন।
মধুর ভান্ডারকর পরিচালক রাম গোপাল ভার্মার সহকারী হিসেবে চলচ্চিত্র জগতে প্রবেশ করেন। ভান্ডারকর তার অধীনে "দুধ কা কর্জ" (১৯৯০), "দ্রোহী" (১৯৯২) ও "রঙ্গিলা" (১৯৯৫) চলচ্চিত্রে সহকারী হিসেবে কাজ করে। পরের বছর তিনি পূর্ণ পরিচালক হিসেবে তার প্রথম চলচ্চিত্র পরিচালনার কাজ হাত দেন। তিন বছর পর ১৯৯৯ সালে তার প্রথম পরিচালিত চলচ্চিত্র "ত্রিশক্তি" মুক্তি পায়। এই চলচ্চিত্রে নামী কোন অভিনয়শিল্পী না থাকায় বক্স অফিসে তেমন ব্যবসা করতে পারে নি। পরে ২০০১ সালে তিনি নাট্যধর্মী চলচ্চিত্র "চাঁদনী বার" পরিচালনা করেন। ১৫ মিলিয়ন রূপী বাজেটের এই চলচ্চিত্রে অভিনয় করেন তাবু ও অতুল কুলকার্নী। ছবিটি ব্যবসাসফল হয় ও সমালোচকদের প্রশংসা লাভ করে এবং অন্যান্য সামাজিক অনুষঙ্গে শ্রেষ্ঠ চলচ্চিত্র হিসেবে জাতীয় চলচ্চিত্র পুরস্কার লাভ করে।
২০০৫ সালে ভান্ডারকর কঙ্কনা সেন শর্মাকে নিয়ে নির্মাণ করেন "পেজ থ্রি"। চলচ্চিত্রটি ৫৩তম জাতীয় চলচ্চিত্র পুরস্কারে শ্রেষ্ঠ চলচ্চিত্র, শ্রেষ্ঠ চিত্রনাট্য ও শ্রেষ্ঠ চিত্রসম্পাদনার পুরস্কার লাভ করে। ভান্ডারকর ফিল্মফেয়ার শ্রেষ্ঠ পরিচালক পুরস্কারের মনোনয়ন লাভ করেন। ২০০৭ সালে তিনি "ট্রাফিক সিগন্যাল" চলচ্চিত্র পরিচালনা করেন। এই চলচ্চিত্রের জন্য তিনি শ্রেষ্ঠ পরিচালকের জন্য জাতীয় চলচ্চিত্র পুরস্কার লাভ করেন। ২০০৮ সালে তিনি বিনোদন জগৎ নিয়ে চলচ্চিত্র "ফ্যাশন" নির্মাণ করেন। ছবিটি ৫৫তম জাতীয় চলচ্চিত্র পুরস্কারে শ্রেষ্ঠ অভিনেত্রী (প্রিয়াঙ্কা চোপড়া) ও শ্রেষ্ঠ পার্শ্ব অভিনেত্রী (কঙ্গনা রানাওয়াত) পুরস্কার লাভ করে। এছাড়া ভান্ডারকর ফিল্মফেয়ার শ্রেষ্ঠ পরিচালক ও শ্রেষ্ঠ চিত্রনাট্য পুরস্কারের জন্য মনোনয়ন লাভ করেন।
মধুর ভান্ডারকর ২০০৩ সালের ১৫ ডিসেম্বর তার প্রেমিকা রেনু নাম্বুডিরিকে বিয়ে করেন। রেনু একজন ইন্টেরিয়র ডিজাইনার। তাদের এক কন্যা - সিদ্ধি।
গোলাহাট গণহত্যা
গোলাহাট গণহত্যা ছিল বাংলাদেশে মুক্তিযুদ্ধ চলাকালীন সময়ে ১৯৭১ সালের ১৩ জুন তারিখে সংগঠিত একটি নৃশংস হত্যাযজ্ঞ যাতে ৪৪৭ জন হিন্দু মারোয়াড়ি আবালবৃদ্ধবণিতাকে নির্বিচারে পাকিস্তানি সেনাবাহিনী এবং তাদের সহযোগী অবাঙ্গালী বিহারী ও বাঙ্গালি রাজাকার, আলবদর, আল শামস বাহিনী সম্মিলিতভাবে হত্যা করে।
রংপুর বিভাগের অধিভুক্ত সৈয়দপুর একটি রেলওয়ে টাউন এবং ব্যবসায়কেন্দ্র। আগে এটি নিলফামারী জেলার অন্তর্গত ছিল। অবিভক্ত ভারতবর্ষে পার্বতীপুর রেলওয়ে জংশনের উত্তরপুর্বাঞ্চলের সাথে যোগাযোগের প্রধান সংযোগস্থল ছিল। ব্যবসায়-বাণিজ্যের সুবিধার জন্য এ অঞ্চল তাই মারোয়াড়ি ব্যবসায়ীদের কাছে জনপ্রিয় হয়ে ওঠে। ভারত বিভাগের পুর্ব থেকেই তারা এই অঞ্চলে বসবাস শুরু করে। তারা স্থানীয় মানুষের সাথে বসবাস করে সেখানকার স্থানীয় হয়ে যায় এবং অনেকেই বিভিন্ন জনহিতকর কাজের কারণে সমাজে গুরুত্বপূর্ণ স্থান দখল করে। যেমনঃ মাড়োয়ারি ব্যবসায়ী তুলসিরাম আগারওয়াল তুলসিরাম বালিকা বিদ্যালয় প্রতিষ্ঠা করেন। ১৯৪৭ তে ব্রিটিশ ভারত বিভাগের পরে মাড়োয়ারি সম্প্রদায়ের বেশির ভাগ মানুষ ভারতে চলে যেতে বাধ্য হলেও অনেকেই থেকে যায়। যুক্তপ্রদেশ এবং বিহার থেকে আগত উর্দুভাষী মুসলামানেরা সৈয়দপুর শহরে এসে বসবাস শুরু করে। এরা ছিল শহরবাসীর প্রায় ৭৫ শতাংশ।
বাংলাদেশের মুক্তিযুদ্ধ চলাকালে উর্দুভাষী মুসলমানরা সরাসরি পাকিস্তান সেনাবাহিনীকে সাহায্য করে। এজন্য সৈয়দপুরে পাকিস্তানি বাহিনীর একটি বড় সমর্থক গোষ্ঠী তৈরি হয়। ১৯৭১-এর ১২ এপ্রিলে পাকিস্তানি সেনাবাহিনী বাহিনী পরিকল্পিতভাবে রংপুর সেনানিবাসের অদূরে বিখ্যাত তুলসিরাম আগারওয়াল, যমুনাপ্রসাদ কেরিয়া, রামেশ্বরলাল আগারওয়ালকে হত্যা করে । এ হত্যাকান্ড মাড়োয়ারি সম্প্রদায়ের মাঝে তীব্র আতঙ্কের সৃষ্টি করে। উর্দুভাষী বিহারীরা মাড়োয়ারিদের বাড়িঘর, দোকান, ব্যবসায় প্রতিষ্ঠান লুটপাট শুরু করে।
২০১৪ সালের জুন মাসে গোলাহাটের বধ্যভূমিতে একটি স্মৃতিসৌধ উন্মোচন করা হলেও সেটির কাজ সমাপ্ত হয়নি।
দ্বীপ জ্বেলে যাই
দ্বীপ জ্বেলে যাই () ১৯৫২ সালে মুক্তি পেল অশিত সেন পরিচালিত একটি বাংলা চলচ্চিত্র। এই ছবিটি বাংলা সাহিত্যের লেখক, আশুতোষ মুখোপাধ্যায় ছোট গল্প "নার্স মিত্র " উপর ভিত্তি করে নির্মিত। একই পরিচালক দ্বারা ১৯৬৯ সালে হিন্দিতে খামোশি নামে এই চলচ্চিত্রটি পুনঃনির্মিত হয়।
মুহম্মদ নূরুল ইসলাম
মুহম্মদ নূরুল ইসলাম (, জন্ম ১৯৪৩) একজন বাংলাদেশি কূটনীতিক। তিনি বর্তমানে বাংলাদেশের চট্টগ্রামে জাপানের একজন সম্মানিক কনসাল জেনারেল হিসেবে নিয়োজিত রয়েছেন। তিনি বাংলাদেশের ১০২ জন বিদেশী প্রতিনিধির মধ্যে একজন কনসুলেট জেনারেল, এবং চট্টগ্রামের ১৫ জন বিদেশী প্রতিনিধির মধ্যে একজন।
নভেম্বর ৩, ২০১২ সালে, জাপান সরকার তাকে জাপান ও বাংলাদেশের মধ্যে কূটনৈতিক সম্পর্কের ৪০ তম বার্ষিকী উপলক্ষে ২০১২ সালে ফল ইম্পেরিয়াল ডকটরিন হিসেবে সম্মানিত করেছে, যেখানে তাকে "অর্ডার অব দ্য রাইজিং সান, নেক রিবনের সঙ্গে গোল্ড রে" প্রদান করা হয়। নুরুল ইসলাম পঞ্চম বাংলাদেশী যিনি এই সম্মান অর্জন করেছেন।
পোলিশ–সোভিয়েত যুদ্ধ
পোলিশ–সোভিয়েত যুদ্ধ (ফেব্রুয়ারি ১৯১৯ – মার্চ ১৯২১) ছিল সোভিয়েত রাশিয়া এবং পোল্যান্ডের মধ্যে সংঘটিত একটি যুদ্ধ। বর্তমান ইউক্রেন ও বেলারুশের অংশবিশেষের অধিকার নিয়ে রাষ্ট্র দুইটির মধ্যে বিরোধ থেকে এই যুদ্ধের সূচনা ঘটেছিল।
গেরহার্ড এম সেসলার
গেরহার্ড এম সেসলার একজন জার্মান উদ্ভাবক এবং বিজ্ঞানী। তিনি জেমস এডওয়ার্ড ওয়েস্টের সাথে ফয়েল ইলেক্ট্রিক মাইক্রোফোন উদ্ভাবন করেন। 
সেসলার গ্যটিঙেন বিশ্ববিদ্যালয় থেকে ১৯৫৯ সালে পিএইচডি ডিগ্রি অর্জন করেন। তিনি ১৯৭৫ সাল পর্যন্ত বেল ল্যাবসে কাজ করেন। তিনি ১৯৭৫ থেকে ২০০০ সাল পর্যন্ত টেখনিশে উনিভের্সিটেট ডার্মষ্টাট এ তড়িৎ প্রকৌশলের অধ্যাপক হিসেবে কর্মরত ছিলেন। তার ১০০টির অধিক আন্তর্জাতিক প্যাটেন্ট রয়েছে, যার মধ্যে ১৮টি মার্কিন প্যাটেন্ট। তার ৩০০টির অধিক বৈজ্ঞানিক গবেষণা পত্র রয়েছে। তিনি ২০১০ সালে বেঞ্জামিন ফ্রাঙ্কলিন মেডেল এবং ২০১২ সালে আইইইই/আরএসই ওলফন জেমস ক্লার্ক ম্যাক্সওয়েল অ্যাওয়ার্ড লাভ করেন।
রিচার্ড স্টিফেন মুলার
রিচার্ড স্টিফেন মুলার ইউনিভার্সিটি অব ক্যালিফোর্নিয়া, বার্কলে এর তড়িৎ প্রকৌশল ও কম্পিউটার বিজ্ঞানের একজন অধ্যাপক। তিনি মাইক্রোইলেক্ট্রোমেকানিক্যাল সিস্টেমের প্রতিষ্ঠা এবং উন্নয়নে অবদান রেখেছেন।
মুলার নিউজার্সির স্টিভেন্স ইন্সটিটিউট অব টেকনোলজি থেকে ১৯৫৫ সালে মেকানিক্যাল ইঞ্জিনিয়ারিংয়ে ডিগ্রি অর্জন করেন। তিনি ক্যালিফোর্নিয়া ইন্সটিটিউট অব টেকনোলজি থেকে ১৯৫৭ সালে এমএস এবং ১৯৬২ সালে পিএইচডি ডিগ্রি অর্জন করেন। তিনি ১৯৫৫ থেকে ১৯৬২ সাল পর্যন্ত হিউস এয়ারক্রাফট কোম্পানির টেকনিক্যাল স্টাফের সদস্য ছিলেন। তিনি ১৯৬২ সালে ইউনিভার্সিটি অব ক্যালিফোর্নিয়া, বার্কলেতে শিক্ষক হিসেবে যোগদান করেন। তিনি ২০১৩ সালে আইইইই/আরএসই ওলফসন জেমস ক্লার্ক ম্যাক্সওয়েল অ্যাওয়ার্ড লাভ করেন।
২০০১ নন্দীগ্রাম গণধর্ষণ
২০০১ নন্দীগ্রাম গণধর্ষণ দ্বারা ২০০১ সালের ২৯ অক্টোবর বাংলাদেশের বগুড়া জেলার নন্দীগ্রামে সংঘটিত দুই গৃহবধূর অপহরণ ও গণধর্ষণের ঘটনাকে নির্দেশ করা হয়।
২০০১ সালের ২৯ অক্টোবর বগুড়া জেলার নন্দীগ্রাম উপজেলায় এক গৃহবধূ ননদের বাড়িতে বেড়াতে আসেন। রাত ১২টার দিকে ঐ গ্রামের সোলায়মান আলী (৪৯), আইনাল হক (৪৮), মহির উদ্দিন (৪৭) ও মোজাহার আলী (৪৮) ননদ-ভাবিকে বাড়ি থেকে অস্ত্রের মুখে অপহরণ করে তুলে নিয়ে গিয়ে গণধর্ষণ করে।
২০১৬ সালের ১৯ জুন ননদ-ভাবিকে গণধর্ষণের দায়ে আদালত উক্ত চারজনকে যাবজ্জীবন সশ্রম কারাদণ্ড ও এক লাখ টাকা করে জরিমানা করে। এছাড়া নির্যাতিত দুই নারীকে অপহরণের দায়ে ওই চারজনের ১৪ বছর করে কারাদণ্ড, ২৫ হাজার টাকা করে জরিমানা অনাদায়ে আরও ছয় মাসের সশ্রম কারাদণ্ড দেয়া হয়।
২০১৪ শার্শা গণধর্ষণ
২০১৪ যশোর গণধর্ষণ দ্বারা ২০১৪ সালের ২১ অক্টোবর বাংলাদেশের যশোর জেলার শার্শায় সংঘটিত একটি গণধর্ষণের ঘটনাকে নির্দেশ করা হয়।
২০১৪ সালের ২১ অক্টোবর রাত ৮টার দিকে যশোর শহরের বাসিন্দা এক তিন সন্তানের জননী (৩৫) তাঁর ছোট মামাতো ভাইয়ের সঙ্গে মোটরসাইকলে করে যশোর থেকে শার্শা উপজেলার ভবানীপুরে এক খালাতো বোনের বাড়ি যাচ্ছিলেন। তাঁদের মোটরসাইকেলটি নাভারণ-সাতক্ষীরা সড়কের কুচেমোড়ায় পৌঁছালে আট-দশজন দুর্বৃত্ত দড়ি টানিয়ে রাস্তা আটকায়। পরে তাঁদের ধরে মাঠের মধ্যে নিয়ে একজনের সঙ্গে অন্যজনকে পিঠমোড়া করে বাঁধে। দুজনেরই মুখ ও চোখ বেঁধে দেয় দুর্বৃত্তরা। ওই অবস্থায় একে একে সাতজন ঐ নারীকে গণধর্ষণ করে। দুর্বৃত্তরা মোটরসাইকেল ও তাঁদের সঙ্গে থাকা স্বর্ণালংকারও নিয়ে যায়। রাত দুটো পর্যন্ত ঐ নারীর ওপর নির্যাতন চালানোর পর দুর্বৃত্তরা তাঁদের মাঠের মধ্যে ফেলে রেখে চলে যায়। পরে তাঁর মামাতো ভাই অতিকষ্টে বাঁধন খুলে ঐ নারীকে নাভারণের একটি ক্লিনিকে নিয়ে যান। আজ দুপুরে তাঁকে নাভারণ স্বাস্থ্য কমপ্লেক্সে নেওয়া হয়। সেখান থেকে তাঁকে যশোর সদর হাসপাতালে পাঠানো হয়।
এ ঘটনায় যশোর থানায় একটি মামলা দায়ের করা হয়।
আইজিল জনগোষ্ঠী
আইজিল জনগোষ্ঠী (উচ্চারণ: ; ) গুয়াতেমালার উত্তরাঞ্চলীয় এল কুইচি ডিপার্টমেন্টে অবস্থিত কুচুমাতানেস পর্বতের তিনটি পৌর এলাকায় বসবাস করছে। ঐ পৌর এলাকাগুলো আইজিল ট্রায়াঙ্গল, সান্তা মারিয়া নেবাজ, স্যান গাস্পার চাজুল ও স্যান জুয়ান কতজাল নামে পরিচিত। আইজিল জনগোষ্ঠী গুয়াতেমালায় বসবাসকারী মায়া সভ্যতার আদিবাসী জনগোষ্ঠী।
আশির দশকের সূচনালগ্নে গুয়াতেমালার গৃহযুদ্ধে আইজিল সম্প্রদায় রোষানলের শিকারে পরিণত হয়। এসময়ে তাঁদেরকে লক্ষ্য করে গণহত্যা কার্যক্রম, পরিকল্পিতভাবে ধর্ষণ, জোরপূর্বক বাস্তুচ্যূত করা ও অনাহারে রাখা হয়েছিল। মে, ২০১৩ সালে এফরেইন রিওস মন্টের বিরুদ্ধে গুয়াতেমালা আদালত ১৭৭১জন আইজিল ব্যক্তিকে হত্যার দায়ে অভিযুক্ত করে। বিচারক জাজমিন বারিওস এ বিষয়ে মন্তব্য করেন যে, ‘আইজিল জনগোষ্ঠীকে রাষ্ট্রের শত্রুরূপে বিবেচনা করা হয়েছিল। তাঁদেরকে জাতিনিধনের শিকারে পরিণত হতে হয়।’ ১৯৯৯ সালে জাতিসংঘের সত্য কমিশনের মতে, ১৯৮২ থেকে ১৯৮৪ সময়কালে ‘আল্তিপ্লানো’ অঞ্চলের ৭০ থেকে ৯০ শতাংশ আইজিল গ্রাম এবং ৬০ শতাংশ জনগোষ্ঠীকে পার্বত্য এলাকায় পলায়ন করতে বাধ্য করা হয়েছে। ১৯৯৬ সালে পরিচালিত এক সমীক্ষায় জানা যায়, প্রায় ৭০০০ মায়া আইজিল নিহত হয়েছিলেন। এ নৃসংসতা কর্মকাণ্ড ১৯৭৯ থেকে ১৯৮৫ সময়কালে চলমান গুয়াতেমালা প্রশাসন ও সামরিক বাহিনীর মদদে সংঘটিত হয়েছিল।
২০১৩সালে জেনারেল এফরেইন রিওস মন্টকে ১৯৮২ থেকে ১৯৮৩ সময়কালে গুয়াতেমালার রাষ্ট্রপতি হিসেবে দায়িত্ব পালনরত অবস্থায় আইজিল জনগোষ্ঠীকে গণহত্যার দায়ে দোষী সাব্যস্ত করা হয়।
২০১৩ পলাশ গণধর্ষণ
২০১৩ পলাশ গণধর্ষণ দ্বারা ২০১৩ সালের ২৩ মে বাংলাদেশের নরসিংদী জেলার পলাশ উপজেলায় সংঘটিত একটি গণধর্ষণের ঘটনাকে নির্দেশ করা হয়।
২০১৩ সনের ২৩ মে বেলা আড়াইটার দিকে নরসিংদী জেলার পলাশ উপজেলায় প্রাণ আরএফএল কোম্পানিতে কর্মরত এক নারী শ্রমিক (২০) কর্মস্থল থেকে কোম্পানির নিজস্ব মেস বাগপাড়া গ্রামে যাচ্ছিলেন। পথে জনতা জুটমিল ফটকের সামনে থেকে পলাশ উপজেলার বাগপাড়ার আশিকুর রহমান (৩৫), ইলিয়াস (২১), রুমিন (২০), রবিন (২০), ইব্রাহিম (২২) ও আব্দুর রহমান (২৪) তাকে তুলে নির্জন স্থানে নিয়ে পালাক্রমে ধর্ষণ করে এবং ধর্ষণের দৃশ্য মোবাইল ফোনে ভিডিও করে রাখে। এরপর তাকে ছেড়ে দেয় আসামিরা।
পরদিন ধর্ষণের শিকার মেয়েটি ঘটনাটি প্রাণ আরএফএল কোম্পানির সহকারী ব্যবস্থাপক এএসএম সাদেকুল ইসলামকে জানান। পরে ওই নারী বাদী হয়ে পলাশ থানায় মামলা দায়ের করেন।
পরবর্তীতে পালাক্রমে ধর্ষণ ও ভিডিও করার দায়ে আদালত উক্ত ছয় আসামির ফাঁসির রায় দেয়। দণ্ডিত প্রত্যেককে এক লক্ষ টাকা করে অর্থদণ্ডেও দণ্ডিত করা হয়।
২০১৬ চাটমোহর গণধর্ষণ
২০১৬ চাটমোহর গণধর্ষণ দ্বারা ২০১৬ সালের ২১ ডিসেম্বর বাংলাদেশের পাবনা জেলার চাটমোহরে সংঘটিত তিন নারীর গণধর্ষণের ঘটনাকে নির্দেশ করা হয়।
২০১৬ সালের ২১ ডিসেম্বর ঢাকার আশুলিয়া থেকে দুই পোশাককর্মী ও তাঁদের একজনের ১২ বছরের মেয়ে পাবনা জেলার চাটমোহরে পরিচিত এক লোকের বাড়িতে বেড়াতে আসেন। সন্ধ্যায় ওই লোকের অনুপস্থিতির সুযোগে অজ্ঞাত পরিচয় ১০/১২ জন যুবক অস্ত্রের মুখে ওই তিন নারীকে পাশের বিলে নিয়ে গিয়ে তিনজনকেই গণধর্ষণ করে। মধ্যরাতে তাঁরা অসুস্থ অবস্থায় বাড়ি ফেরেন।
ধর্ষণের শিকার তিনজনের একজন পরবর্তী দিন বিকালে অজ্ঞাত ধর্ষকদের বিরুদ্ধে থানায় একটি মামলা করেন।
প্যালেন্সিয়া বিশ্ববিদ্যালয়
প্যালেন্সিয়া বিশ্ববিদ্যালয় () স্পেনের প্রাচীনতম ও প্রথম বিশ্ববিদ্যালয়রূপে প্রতিষ্ঠিত হয়েছিল। বিশপ তেল্লো তেলেজ ডে মেনেজেসের অনুরোধক্রমে অষ্টম আলফন্সো বিশ্ববিদ্যালয়টি প্রতিষ্ঠা করেছিলেন। সালামানকা বিশ্ববিদ্যালয়ও এ বিশ্ববিদ্যালয়কে অনুসরণ করে প্রতিষ্ঠা পায়।
পড়াশোনা শুরু হলে প্যালেন্সিয়ার সুনাম চতুর্দিকে ছড়িয়ে পড়ে। উল্লেখযোগ্য ব্যক্তিত্বরা তাঁদের ভাগ্যান্বেষণে যুদ্ধবিদ্যা ও বিজ্ঞান বিষয়ে শিক্ষা নেয়ার জন্য এর বিদ্যালয়গুলোয় ভর্তি হন। তন্মধ্যে সেন্ট কুয়েঙ্কা জুলিয়ান, সেন্ট ডোমিনিক ও সেন্ট পিটার গঞ্জালেজ টেলমো অন্যতম।
লাস নাভাস ডে তোলোসা বিজয়ের অল্প কিছুদিন পর আনুমানিক ১২১২ সালে বিশ্ববিদ্যালয়টির প্রতিষ্ঠা ঘটে। কেউ কেউ ১২০৮ সালকে স্থাপনকালরূপে উল্লেখ করে থাকেন। রাজার আদেশক্রমে ফ্রান্স ও ইতালি থেকে কলা ও বিজ্ঞান বিষয়ের প্রথিতযশা শিক্ষকদেরকে বিরাট অঙ্কের বেতনের বিনিময়ে প্যালেন্সিয়ায় নিয়োগ দেন।
ডোমিনিকান অর্ডারের প্রতিষ্ঠাতা সেন্ট ডোমিনিক প্যালেন্সিয়ার প্রাক্তন শিক্ষার্থীরূপে নিজেকে পরিচিতি ঘটান। ডন ডিয়েগো ডি’আজেভেদোও’র কাছ থেকে তিনি শিক্ষাগ্রহণ করেছিলেন।
সংখ্যালঘু প্রথম হেনরি বিশ্ববিদ্যালয়ের প্রতিষ্ঠাতা ছিলেন। ১২১৪ সালে তাঁর দেহাবসান ঘটলে ও সালামানকা’র আবির্ভাব হলে প্যালেন্সিয়ার দূরবস্থা ঘটতে শুরু করে। এখান থেকে অনেক অধ্যাপক ও ছাত্র সেখানে চলে যায়।
১২৪৩ সালে আর্চবিশপ রদ্রিগো এক লিখিত দলিলে উল্লেখ করেন যে, দূর্ভাগ্যজনক ঘটনা স্বত্ত্বেও প্যালেন্সিয়ায় শিক্ষা ব্যবস্থা অব্যাহত ছিল এবং ১২২৮ সালে ভালাদোলিদ কাউন্সিলের যাজকীয় প্রতিনিধি জুয়ান ডে আবেভিলের আপ্রাণ প্রচেষ্টায় এর পুণরুজ্জীবন ঘটে। ১৪ মে, ১২৬৩ তারিখে বিশপ ফার্নান্দো পোপ চতুর্থ আরবানের কাছ থেকে প্যালেন্সিয়ার অধ্যাপক ও ছাত্রদেরকে প্যারিস বিশ্ববিদ্যালয়ে অন্তর্ভূক্তির অনুমোদন লাভ করান।
কিন্তু, আর্থিক সহযোগিতার অভাব ও নিকট অবস্থানকারী সমৃদ্ধ সালামানকা বিশ্ববিদ্যালয় প্যালেন্সিয়ার প্রতিপক্ষ হয়ে দাঁড়ায়। ফলশ্রুতিতে ১৩শ শতাব্দীর শেষদিকে ও সম্ভবতঃ ১২৬৪ সালে বিশ্ববিদ্যালয়টির অবলোপন ঘটে। এ সময়ে বিশ্ববিদ্যালয়টি নিশ্চিতরূপে ভালাদোলিদে স্থানান্তরিত হয়। বিশপ তেলো ডোমিনিকান ও ফ্রান্সিসকানদের নিয়ে ধর্মীয় সম্প্রদায়ের ভবনরূপে একে গড়ে তোলেন। শেষেরটি সেন্ট পিটার গঞ্জালেজ টেলমো’র রূপান্তরের বিপক্ষে অবস্থান গ্রহণ করে জনপ্রিয়তা অর্জন করে।
অতো রেনে কাস্তিলো
অতো রেনে কাস্তিলো (ইংরেজি: Otto Rene Kastillo) (১৯৩৪ - ২৩ মার্চ ১৯৬৭) একজন গুয়াতেমালান কবি ও বিপ্লবী। তিনি গুয়াতেমালার ফ্যাসিবিরোধী আন্দোলনে যোগ দিয়ে শহীদ হয়েছিলেন।
কবি অতো রেনে কাস্তিলো গুয়াতেমালার কোয়েতজালতেনাংগোতে ১৯৩৪ সালে এক মধ্যবিত্ত পরিবারে জন্মগ্রহণ করেন। হাইস্কুলে পড়াকালীন প্রগতিশীল রাজনীতিতে আকৃষ্ট হন। জানা যায় অতো গুয়াতেমালায় থাকাকালীন বিবাহ করেননি কিন্তু পূর্ব জার্মানি তে থাকার সময় তার দুটি পুত্র সন্তান হয়।
আমেরিকার গোয়েন্দা সংস্থা সেন্ট্রাল ইন্টেলিজেন্স এজেন্সির সাহায্যে ঘটা প্রাসাদ বিপ্লবে গুয়াতেমালায় জ্যাকোবো আরবেঞ্জ পরিচালিত গনতান্ত্রিক সরকার উৎখাত হলে তিনি এল সালভাদোর চলে যান ১৯৫৪ সালে। ১৯৬৬ সালে তিনি স্বদেশে ফেরেন এবং ফ্যাসিবাদ বিরোধী বিপ্লবী গেরিলা বাহিনী 'রিবেল আর্মড ফোর্স' এ যোগ দেন। এই বাহিনী শিক্ষা ও পরিকল্পনা বিভাগের প্রধান ছিলেন তিনি। সিয়েরা দে লাস মিনাস অঞ্চলে ও জাকাপা পার্বত্য এলাকায় কিছু সফল গেরিলা যুদ্ধে নেতৃত্ব দেন তিনি।
গুয়াতেমালান সেনাবাহিনীর হাতে তিনি ও তার সাথী নোরা পেইজ কারকামো ধরা পড়েন। ধরা পড়ার পর তাদের জাকাপা বন্দীশালায় রাখা হয়। কয়েকদিন অত্যাচারের পর তাকে জাকাপাতে জীবন্ত পুড়িয়ে হত্যা করা হয়।
এল সালভাদোরে কবি রক ডালটনের সাথে তার আলাপ হয় এবং সাহিত্য ও কবিতা চক্র গড়ে ওঠে। সেদেশের তরুন উঠতি কবি সাহিত্যিকদের কাছের মানুষ হয়ে ওঠেন অতো রেনে কাস্তিলো। এরপর তিনি বিভিন্ন দেশে ঘুরেছেন। পূর্ব জার্মানির লাইপজিগ বিশ্ববিদ্যালয়ে পড়াশোনা করেছেন। সেখান থেকে মাস্টার ডিগ্রী অর্জন করেন। কাস্তিলোর জীবদ্দশাতে, ১৯৬০ সালে তার লেখার দুটি সংকলন প্রকাশিত হয়। সে দুটি হল 'পোয়েমা তেকুন উমান' ও 'ভ্যমনস প্যাট্রিয়া আ ক্যামিনার'। তার লেখা কবিতা পৃথিবীর বিভিন্ন ভাষায় অনূদিত হয়েছে।
২০১৬ কিশোরগঞ্জ মাদ্রাসাছাত্রী গণধর্ষণ
২০১৬ কিশোরগঞ্জ মাদ্রাসাছাত্রী গণধর্ষণ দ্বারা ২০১৬ সালের ১৬ মার্চ বাংলাদেশের নীলফামারী জেলার কিশোরগঞ্জে সংঘটিত এক মাদ্রাসাছাত্রীর গণধর্ষণের ঘটনাকে নির্দেশ করা হয়।
২০১৬ সালের ১৬ মার্চ বিকাল আনুমানিক ৫টার দিকে মাদ্রাসা থেকে বাড়ি ফেরার পথে একটি দাখির মাদ্রাসার নবম শ্রেণির এক ছাত্রীকে পরিচিত পিকআপ ভ্যানচালক মারুফুল ইসলাম (৩০) বাড়ি পৌঁছে দেওয়ার কথা বলে গাড়িতে করে কিশোরগঞ্জ উপজেলার অবিলের বাজার এলাকায় নিয়ে যায়। পরে পিকআপে থাকা আরও দুই যুবকসহ সে মেয়েটিকে গণধর্ষণ করে অচেতন অবস্থায় ফেলে রেখে যায়। সংজ্ঞা ফিরলে মেয়েটি বাজারের পাশের একটি বাড়িতে আশ্রয় নেয় এবং ওই বাড়ির লোকজন তাকে রংপুর মেডিকেল কলেজ হাসপাতালে নিয়ে যায়।
এ ঘটনায় কোনো মামলা দায়ের করা হয় নি।
২০১৩ দাগনভূঞা গণধর্ষণ
২০১৩ দাগনভূঞা গণধর্ষণ দ্বারা ২০১৩ সালের ১১ সেপ্টেম্বর বাংলাদেশের ফেনী জেলার দাগনভূঞায় সংঘটিত একই পরিবারের মা ও মেয়ের গণধর্ষণের ঘটনাকে নির্দেশ করে।
২০১৩ সালের ১১ সেপ্টেম্বর সন্ধ্যায় ফেনী জেলার দাগনভূঞা উপজেলা ভাইস চেয়ারম্যান জয়নাল আবেদিন মামুনের লোকজন একই পরিবারের মা ও মেয়েকে বাসা থেকে তুলে নিয়ে যায়। পরে মামুন ও তার লোকজন তাঁদের দলবেঁধে ধর্ষণ করে এবং ওই দৃশ্য মোবাইলে ধারণ করে। ওইদিনই মামুনের ছোট ভাই লিটুসহ অন্তত ১৪ জন দ্বিতীয় দফায় তাঁদের ধর্ষণ করে। এছাড়া মামুন ও তার ভাই ওই দৃশ্য ইন্টারনেটে ছড়িয়ে দেওয়ার ভয় দেখিয়ে ছয়টি স্ট্যাম্পে স্বাক্ষর নিয়ে তাঁদের কয়েকটি দোকানসহ কোটি টাকার সম্পত্তি হাতিয়ে নেয়।
এ অভিযোগে ঘটনার কয়েকদিন পর গণধর্ষণের শিকার মা ও মেয়ে মামুন ও তার ভাই লিটুসহ ৩০ জনের বিরুদ্ধে থানায় একটি মামলা করেন। ২০১৫ সালের ১৬ সেপ্টেম্বর দাগনভূঞার কোরাইশমুন্সী বাজার থেকে জাকের হোসেন দিপুকে (২৭) গ্রেপ্তার করা হয়।
আলবার্তো ভিনসেন্তেল্লি
আলবার্তো ভিনসেন্তেল্লি একজন অ্যাকাডেমিক গবেষক, শিক্ষক, উদ্যোক্তা এবং ব্যবসায়ী। তিনি ক্যাডেন্স ডিজাইন সিস্টেমস এবং সাইনোপসিস ইনকর্পোরেটেড এর সহ-প্রতিষ্ঠাতা। 
তিনি পলিটেকনিকো ডি মিলানো থেকে ১৯৭১ সালে মাস্টার অব সায়েন্স ডিগ্রি অর্জন করেন। তিনি ১৯৭৬ সালে ইউনিভার্সিটি অব ক্যালিফোর্নিয়া, বার্কলে তে শিক্ষক হিসেবে যোগদান করেন। তিনি ১৯৮৩ সালে আইইইই ফেলো নির্বাচিত হন। তিনি ২০০৯ সালে আইইইই/আররসই ওলফসন জেমস ক্লার্ক ম্যাক্সওয়েল অ্যাওয়ার্ড লাভ করেন। তার প্রকাশনায় রয়েছে ৮৫০টির অধিক গবেষণাপত্র এবং ১৮টি বই। তিনি ২টি প্যাটেন্টের অধিকারী।
আবদুল মালেক (বীর বিক্রম)
আবদুল মালেক (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তাঁর সাহসিকতার জন্য বাংলাদেশ সরকার তাঁকে বীর বিক্রম খেতাব প্রদান করে।
আবদুল মালেকের জন্ম কুমিল্লা জেলার চান্দিনা উপজেলার পৌর এলাকার ছায়কোট গ্রামে। তাঁর বাবার নাম সৈয়দ আহমদ এবং মায়ের নাম সৈয়দা কুলসুম বিবি। তাঁর স্ত্রীর নাম আনোয়ারা বেগম। তাঁর এক ছেলে, এক মেয়ে।
পাকিস্তান নৌবাহিনীতে চাকরি করতেন আবদুল মালেক। ছুটিতে থাকা অবস্থায় মুক্তিযুদ্ধ শুরু হলে তিনি যুদ্ধে যোগ দেন। ভারতে যাওয়ার পর তাঁকে অন্তর্ভুক্ত করা হয় মুক্তিবাহিনীর নৌকমান্ডো দলে। তিনি যেসব জায়গায় অপারেশন ও যুদ্ধ করেছেন তার মধ্যে আশুগঞ্জ ফেরিঘাট অপারেশন, কুমিল্লার দাউদকান্দি উপজেলার বাতাকান্দি বাজার, ঢাকার যাত্রাবাড়ীর যুদ্ধ উল্লেখযোগ্য। এ ছাড়া তিনি পূর্ব পাকিস্তান নৌপরিবহন সংস্থার ঢাকার কার্যালয় থেকে প্রয়োজনীয় নৌ-ম্যাপ ও অন্যান্য কাগজপত্র সংগ্রহ করেন। এগুলো নৌকমান্ডোদের অপারেশনে যথেষ্ট কাজে লাগে। ১৯৭৯ সালে তিনি বাংলাদেশ নৌবাহিনী থেকে অবসর নেন।
১৯৭১ সালের ৮ অক্টোবর মোংলা বন্দরে ভরা বর্ষায় রাতে নদীতে টহলরত পাকিস্তানি গানবোট এবং বন্দরের সার্চলাইটের তীব্র আলো চারদিক ঘুরে ঘুরে যাচ্ছিল। এর মধ্যে নদীতে নেমে সাঁতরিয়ে এগিয়ে যাচ্ছেন একদল নৌকমান্ডো। ১৮ জনের মধ্যে একজন আবদুল মালেক। তাঁদের লক্ষ্য বন্দরে নোঙর করা জাহাজ। সবাই অত্যন্ত ক্ষিপ্রতার সঙ্গে নির্দিষ্ট স্থানে পৌঁছে জাহাজের সামনে, মাঝে ও পেছনে লিমপেট মাইন লাগিয়ে অতি দ্রুত তীরে ফিরতে থাকেন। তাঁরা নির্দিষ্ট স্থানে ফেরার আগেই শুরু হলো বিস্ফোরণ। সঙ্গে সঙ্গে বেজে উঠল বন্দরের সাইরেন। পাকিস্তানি সেনারাও শুরু করল গোলাগুলি। মাইনের বিস্ফোরণ, সাইরেন ও গোলাগুলির শব্দে গোটা বন্দর এলাকা প্রকম্পিত হয়ে উঠল।
সেদিন নৌকমান্ডোরা মোংলা বন্দরের পশুর নদীতে নোঙর করা কয়েকটি জাহাজ লিমপেট মাইনের সাহায্যে বিস্ফোরণ ঘটিয়ে ডুবিয়ে দেন। এ জন্য নৌকমান্ডোরা ভারত থেকে হেঁটে দীর্ঘ পথ পাড়ি দিয়ে মংলা বন্দর এলাকায় আসেন। তাঁরা ক্যাম্প স্থাপন করেন কৈলাশগঞ্জে। সেখান থেকে মংলা বন্দরে পৌঁছানো সহজ ছিল। অপারেশনের আগে তাঁরা বন্দরে রেকি করেন। নির্দিষ্ট দিন সন্ধ্যার আগেই রাতের খাবার খেয়ে নৌকমান্ডোরা স্থল মুক্তিযোদ্ধাদের সঙ্গে মংলা বন্দরের উদ্দেশে রওনা দেন। ঘুটঘুটে অন্ধকার রাত ছিল তখন। কোনো অবস্থায় আলো জ্বালানো যাবে না। নৌকার মাঝিরা স্থানীয় হওয়ায় তাঁদের রাস্তা চিনতে অসুবিধা হয় না। অল্প সময়ের মধ্যে তাঁরা পৌঁছে যান নির্দিষ্ট স্থানে। নদীতে নামার আগে নৌকার মধ্যেই তাঁরা সব প্রস্তুতি নেন। নদীতে নেমে তাঁরা এগিয়ে যান জাহাজের দিকে আর সঙ্গে থাকা স্থলযোদ্ধারা নদীর পারে বিভিন্ন স্থানে অবস্থান নিয়ে তাঁদের জন্য অপেক্ষা করতে থাকেন। কমান্ডোরা ছয় ভাগে বিভক্ত হয়ে ছয়টি জাহাজের দিকে যান। সব দলই সফলতার সঙ্গে জাহাজে লিমপেট মাইন লাগান এবং পরবর্তীতে বিস্ফোরন ঘটে।
জন ড্যানিয়েল ক্রাউস
জন ড্যানিয়েল ক্রাউস একজন মার্কিন পদার্থবিজ্ঞানী যিনি তড়িচ্চৌম্বক, রেডিও অ্যাস্ট্রোনমি এবং অ্যান্টেনা থিওরিতে অবদানের জন্য বিখ্যাত। তার উদ্ভাবনের মধ্যে রয়েছে হেলিক্যাল অ্যান্টেনা এবং কর্নার রিফ্লেক্টর।
ক্রাউস ১৯১০ সালের ২৮ জুন মিশিগানে জন্মগ্রহণ করেন। তিনি মিশিগান বিশ্ববিদ্যালয় থেকে ১৯৩০ সালে ব্যাচেলর অব সায়েন্স, ১৯৩১ সালে মাস্টার অব সায়েন্স এবং ১৯৩৪ সালে পিএইচডি ডিগ্রি অর্জন করেন।
মার্টিন অ্যালান উম্যান
মার্টিন অ্যালান উম্যান একজন মার্কিন প্রকৌশলী।
উম্যান প্রিন্সটন বিশ্ববিদ্যালয় থেকে ১৯৫৭ সালে ব্যাচেলর অব সায়েন্স, ১৯৫৯ সালে মাস্টার অব আর্টস এবং ১৯৬১ সালে পিএইচডি ডিগ্রি অর্জন করেন। তিনি ১৯৬১ থেকে ১৯৬৫ সাল পর্যন্ত আরিজোনা বিশ্ববিদ্যালয় এ তড়িৎ প্রকৌশলের সহযোগী অধ্যাপক হিসেবে কর্মরত ছিলেন। তিনি ১৯৭১ সালে ফ্লোরিডা বিশ্ববিদ্যালয় এর তড়িৎ প্রকৌশলের অধ্যাপক নিযুক্ত হন। তিনি ১৯৯১ থেকে ২০০৩ সাল পর্যন্ত এই বিভাগের চেয়ারম্যানের দায়িত্ব পালন করেন। তিনি ১৯৯৬ সালে আইইইই হাইনরিখ হার্জ মেডেল লাভ করেন।
পূর্ব রেল ফুটবল ক্লাব
পূর্ব রেল ফুটবল ক্লাব হল একটি ভারতীয় ক্যালকাটা ফুটবল লিগ ফুটবল ক্লাব]]। এটি একটি কলকাতা-ভিত্তিক দল। আইএফএ শিল্ড সহ ভারতের একাধিক সর্বোচ্চ স্তরের ট্যুর্নামেন্ট খেলেছে এই দল। ১৯৪৪ সালে সেই সময়কার উক্ত সর্বোচ্চ ট্যুর্নামেন্টটি জয়ও করেছিল পূর্ব রেল। ১৯৫৮ সালে পূর্ব রেল ক্যালকাটা ফুটবল লিগ জয় করে। এক সময় ডুরান্ড কাপেও এই দলটিকে একটি শক্তিশালী দল মনে করা হত। ১৯২৭ সালে উক্ত ট্যুর্নামেন্টে এই দল ফাইনালে উঠেছিল।
ভারতীয় জাতীয় ফুটবল দলের অনেক প্রাক্তন সদস্য এই দলের প্রতিনিধিত্ব করেছেন। এঁদের মধ্যে অন্যতম হলেন সাহু মেওয়ালাল ও প্রদীপকুমার বন্দ্যোপাধ্যায়।
রোনাল্ড নিউবোল্ড ব্রেসওয়েল
রোনাল্ড নিউবোল্ড ব্রেসওয়েল স্ট্যানফোর্ড বিশ্ববিদ্যালয় এর লুইস এম টারম্যান অধ্যাপক।
ব্রেসওয়েল অস্ট্রেলিয়ার সিডনিতে ১৯২১ সালে জন্মগরহণ করেন। তিনি সিডনি বিশ্ববিদ্যালয় থেকে ১৯৪১ সালে গণিত ও পদার্থবিজ্ঞানে বিএসসি ডিগ্রি অর্জন করেন। তিনি ১৯৪৩ সালে ব্যাচেলর অব ইঞ্জিনিয়ারিং এবং ১৯৪৮ সালে মাস্টার অব ইঞ্জিনিয়ারিং ডিগ্রি অর্জন করেন। তিনি কেমব্রিজ বিশ্ববিদ্যালয় এর ক্যাভেন্ডিশ ল্যাবরেটরি থেকে ১৯৪৯ সালে পদার্থবিজ্ঞানে পিএইচডি ডিগ্রি অর্জন করেন। তিনি ১৯৫৫ সালের ডিসেম্বরে স্ট্যানফোর্ড বিশ্ববিদ্যালয় এর তড়িৎ প্রকৌশলের শিক্ষক হিসেবে যোগদান করেন। তিনি ১৯৯৪ সালে আইইইই হাইনরিখ কার্জ মেডেল লাভ করেন।
দ্বিতীয় দিয়েগো ডে আলমাগ্রো
দ্বিতীয় দিয়েগো ডে আলমাগ্রো (; জন্ম: ১৫২০ - মৃত্যু: ১৬ সেপ্টেম্বর, ১৫৪২) স্পেনীয় অভিযাত্রী ফ্রান্সিসকো পিসার্‌রো’র হত্যাকারী ছিলেন। এল মজো নামে পরিচিত দিয়েগো ডে আলমাগ্রো নিজ পিতা জনপ্রিয় দিয়েগো ডে আলমাগ্রো’র সন্তান ও স্থানীয় আদিবাসী পানামীয় ইন্ডিয়ান ছিলেন।
১৫৩১ সালে এল মজো স্বীয় পিতার সাথে সংঘবদ্ধ দল নিয়ে পেরু সফরে যান। তাঁরা ইনকা সাম্রাজ্যের উত্তরাংশে পৌঁছেন। বাবার সাথে একত্রে ১০০ স্পেনীয় সৈনিকের নেতৃত্ব দেন। অন্যদিকে, দলীয় নেতা ফ্রান্সিসকো পিসার্‌রো দক্ষিণাংশের দিকে চলে যান। কাজামারকার যুদ্ধে মাত্র ১৬৭জন স্পেনীয় সৈনিককে নিয়ে ৫,০০০ আদিবাসীর নেতা সাপা ইনকা আতাহুয়াল্পাকে আটক করেন। প্রকৃতপক্ষে আতাহুয়াল্পার ৮০,০০০ সৈনিক ছিল। কিন্তু তাঁরা সতর্ক না থাকায় ৫,০০০ লোক নিয়েই এ যুদ্ধে ঝাঁপিয়ে পড়েন। ১৫৩৩ সালে এল মজো ও তাঁর বাবা দিয়েগো কাজামারকায় পৌঁছেন। কিন্তু আটককৃতদের কাছ থেকে কোন সোনা-দানা পাননি ও ইনকাদের হত্যা করার চাপ প্রয়োগ করতে থাকেন। ২৬ জুলাই তাঁদের হুমকি বাস্তবে পরিণত হয়।
আলমাগ্রো পিসার্‌রো’র সাথে একত্রে কোস্কো যান ও ইনকাদের রাজধানী দখল করে নেন। ১৫৩৫ সালে তিনি দক্ষিণ দিকে চলে যান। অন্যদিকে পিসার্‌রো সিয়াদাদ ডে লস রেয়েসের (রাজাদের শহর, বর্তমানের লিমা) সন্ধান পান। ১৫৩৬ সালে ১,০০,০০০ ইনকা যোদ্ধাদের নিয়ে ম্যানকো ইনকা কোস্কো পুণরায় দখল করে নেন। আলমাগ্রো দক্ষিণে ফিরে আসেন। তাঁদেরকে পিঁছু হটিয়ে ১৫৩৭ সালে কোস্কোর ক্ষমতায় আসেন।
তাঁর বাবাকে শাস্তি দিয়ে ২৬ জুন, ১৫৪১ তারিখে এল মজো নিজেই সিংহাসনে আরোহণ করে। কিছু অনুসারীকে সাথে নিয়ে তিনি লিমায় পিজারো’র প্রাসাদ স্থানান্তরে সক্ষম হন। অভ্যুত্থান ঘটিয়ে ফ্রান্সিসকো পিজারোকে যুদ্ধে নিহত করেন। ফ্রান্সিসকো জেগে উঠেন। হত্যাকারীদের দুইজনকে নিহত করেন। কিন্তু, ধস্তাধস্তিতে বক্ষবন্ধনী খুলে যায় ও গলায় ছুরিকাহত হন। ফ্রান্সিসকো মেঝেতে গড়াগড়ি খেতে থাকেন ও রক্তের বন্যায় ক্রস চিহ্ন তৈরি হয়। তিনি প্রভু যীশু খ্রীস্টের সহায়তা কামনা করেন। পিজারো’র মৃত্যুর পর এল মজো একদল চাটুকারের কাছ থেকে গভর্নর হিসেবে মনোনীত হন। তবে, তাঁর গ্রহণযোগ্যতা না থাকায় কাজকো থেকে সমর্থকদের নিয়ে পালিয়ে যান। একপর্যায়ে তিনি পরাজিত হন ও ১৬ সেপ্টেম্বর, ১৫৪২ তারিখে চুপাসের যুদ্ধে তিনি ধৃত হন। সংক্ষিপ্ত বিচারপ্রক্রিয়া সম্পন্ন হবার পর নগর চত্ত্বরে তাঁকে ফাঁসিতে ঝুলানো হয়।
‎* অফেলিয়া হুপার
দিঘলী ইউনিয়ন
দিঘলী বাংলাদেশের লক্ষ্মীপুর জেলার অন্তর্গত লক্ষ্মীপুর সদর উপজেলার একটি ইউনিয়ন।
দিঘলী ইউনিয়নের আয়তন ৪,২৫৮ একর (১৭.২৩ বর্গ কিলোমিটার)।
২০১১ আদমশুমারী অনুসারে দিঘলী ইউনিয়নের জনসংখ্যা ২৪,৮৩৯ জন। এর মধ্যে পুরুষ ১১,৩৪৭ জন এবং নারী ১৩,৪৯২ জন।
লক্ষ্মীপুর সদর উপজেলার পূর্বাংশে দিঘলী ইউনিয়নের অবস্থান। এ ইউনিয়নের উত্তরে হাজিরপাড়া ইউনিয়ন, পশ্চিমে মান্দারী ইউনিয়ন, দক্ষিণে কুশাখালী ইউনিয়ন এবং পূর্বে চর শাহী ইউনিয়ন অবস্থিত।
দিঘলী ইউনিয়ন লক্ষ্মীপুর সদর উপজেলার আওতাধীন ১৩নং ইউনিয়ন পরিষদ। এ ইউনিয়নের প্রশাসনিক কার্যক্রম চন্দ্রগঞ্জ থানার আওতাধীন। এটি জাতীয় সংসদের ২৭৬নং নির্বাচনী এলাকা লক্ষ্মীপুর-৩ এর অংশ।
দিঘলী ইউনিয়নের স্বাক্ষরতার হার ৪৯.৭০%।
রাজেশ রোশন
রাজেশ রোশন (জন্মনামঃ রাজেশ রোশন লাল নাগরথ, জন্মঃ ২৪ মে, ১৯৫৫) হলেন একজন ভারতীয় সুরকার ও সঙ্গীত পরিচালক। তিনি মূলত বলিউড চলচ্চিত্রের গানে সুর ও সঙ্গীত পরিচালনা করেন। তিনি চলচ্চিত্র পরিচালক ও প্রযোজক রাকেশ রোশনের ছোট ভাই এবং অভিনেতা হৃতিক রোশনের চাচা।
তার চলচ্চিত্রের গানের সুর ও সঙ্গীত পরিচালনা শুরু হয় ১৯৭৪ "কুওয়ারা বাপ" চলচ্চিত্র দিয়ে। "জুলি" (১৯৭৫) ও "কহো না... প্যার হ্যায়" (২০০০) চলচ্চিত্রের জন্য তিনি দুইবার ফিল্মফেয়ার শ্রেষ্ঠ সঙ্গীত পরিচালক পুরস্কার লাভ করেন। এছাড়া "কহো না... প্যার হ্যায়" চলচ্চিত্রের জন্য তিনি শ্রেষ্ঠ সঙ্গীত পরিচালক বিভাগে আইফা পুরস্কার ও স্ক্রিন পুরস্কার লাভ করেন।
রাজেশ রোশন ১৯৫৫ সালের ২৪ মে ভারতের বোম্বে রাজ্যের বোম্বে শহরে জন্মগ্রহণ করেন। তার পিতা সঙ্গীত পরিচালক রোশন লাল নাগরথ ও মা ইরা রোশন একজন সঙ্গীতশিল্পী। তার বড় ভাই চলচ্চিত্র পরিচালক ও প্রযোজক রাকেশ রোশন। তিনি অভিনেতা হৃতিক রোশনের চাচা, যার অভিনীত বেশ কিছু চলচ্চিত্রে তিনি সঙ্গীত পরিচালনা করেছেন।
রাজেশকে তার প্রথম চলচ্চিত্রের সঙ্গীত পরিচালনার সুযোগ পাইয়ে দেয় তার মেহমুদ। তার সুরারোপিত প্রথম চলচ্চিত্র "কুওয়ারা বাপ" (১৯৭৪)। এই ছবিতে কিশোর কুমারের কণ্ঠে "আরি আজা নিন্দিয়া" গানটি জনপ্রিয়তা লাভ করে। পরের বছর "জুলি" চলচ্চিত্রের সঙ্গীত পরিচালনার জন্য তিনি ফিল্মফেয়ার শ্রেষ্ঠ সঙ্গীত পরিচালক পুরস্কার লাভ করেন। "প্রিয়তমা" চলচ্চিত্রে রাজেশ তার বড় ভাই রাকেশের চলচ্চিত্রের প্রথম সঙ্গীত পরিচালনা করেন। বসু চ্যাটার্জি পরিচালিত চলচ্চিত্রটিতে তার সুর করা কিশোর কুমারের কণ্ঠে "কোই রোকো না দিওয়ানে কো" গানটি ব্যাপক জনপ্রিয়তা লাভ করে এবং কিশোর কুমারের গাওয়া সেরা গানের তালিকা রয়ে যায়। পরের বছর তার ভাইয়ের জন্য "ইনকার" চলচ্চিত্রে মোহাম্মদ রফির কণ্ঠে "দিল কি কলি ইয়ুহী সদা" এবং "খাট্টা মিঠা" চলচ্চিত্রে কিশোর কুমার ও লতার কণ্ঠে "থোড়া হ্যায় থোড়ে কি জরুরত হ্যায়" ও "তুমসে মিলে থা প্যার" গানের সুর করেন। এই সময়ে তিনি দেব আনন্দের পরপর তিনটি চলচ্চিত্র "দেশ পরদেশ" (১৯৭৮), "লুটমার" (১৯৭৯), "মন পছন্দ" (১৯৮০) চলচ্চিত্রের সঙ্গীত পরিচালনার সুযোগ পান।
২০০০ এর দশকে তিনি "কহো না... প্যার হ্যায়" (২০০০), "কারোবার" (২০০০), "ক্যায়া কেহনা" (২০০০), "মেলা" (২০০০), "অফিসার" (২০০১), "মুঝে মেরি বিবি সে বাচাও" (২০০১), "না তুম জানো না হাম" (২০০২), "আপ মুঝে অচ্ছে লগনে লগে" (২০০২), "কোই মেরে দিল সে পুচে" (২০০২), "কোই... মিল গয়া" (২০০৩), "লাভ অ্যাট টাইম স্কয়ার" (২০০৩) চলচ্চিত্রের সঙ্গীত পরিচালনা করেন। "কহো না... প্যার হ্যায়" তার সুরকৃত সর্বোচ্চ বিক্রিত চলচ্চিত্রের গান।
দোহাজারী ইউনিয়ন
দোহাজারী বাংলাদেশের চট্টগ্রাম জেলার চন্দনাইশ উপজেলার অন্তর্গত একটি সাবেক ইউনিয়ন।
দোহাজারী ইউনিয়নের আয়তন ছিল ৮,১০৫ একর (৩২.৮০ বর্গ কিলোমিটার)।
দোহাজারী ইউনিয়ন ছিল চন্দনাইশ উপজেলার আওতাধীন ৯নং ইউনিয়ন পরিষদ। ২০১৭ সালের ৯ জানুয়ারি এ ইউনিয়নের সাথে সাতবাড়িয়া ইউনিয়নের হাছনদণ্ডী মৌজাকে সংযুক্ত করে দোহাজারী পৌরসভা ঘোষণা করায় দোহাজারী ইউনিয়ন পরিষদ কার্যক্রম বিলুপ্ত হয়ে গেছে।